text:
Eziz watandaşlar!
Mähriban halkym!
Berkarar döwletimiziň bagtyýarlyk döwrüniň toý-baýramlara beslenen 2017-nji — Sagdynlygyň we ruhubelentligiň ýyly tamamlanyp barýar. Biz uly üstünlikler gazanylan 2017-nji ýyl bilen hoşlaşyp, ata Watanymyzy ýokary sepgitlere çykarjak Täze — 2018-nji ýyly uly umyt-arzuwlar bilen garşylaýarys.
2018-nji ýyl — Gündogar müçenamasy boýunça it ýyly. Türkmeniň öý-ojagynyň, mal-garasynyň goragçysy bolan itiň wepadarlygy üçin, halkymyz «It geldi — gut geldi» diýýär. «Gut» köne türkmen dilinde «bagt» diýmek.
Şu ýylyň sentýabrynda Aşgabatda geçirilen Ýapyk binalarda we söweş sungaty boýunça V Aziýa oýunlarynyň şekili hökmünde biz türkmen alabaýy Wepalynyň keşbini saýlap aldyk. Ata-babalarymyz: «It ýyly ek...» diýip, bu ýylyň ygally, hasylly, bereketli bolýandygyny belläpdirler.
Hoşlaşýan 2017-nji ýylymyz ýurdumyzyň taryhynda, merdana halkymyzyň durmuşynda giň gerimli özgertmeleriň amala aşyrylan, buýsançly netijeleriň gazanylan ýyllarynyň biri boldy.
Geçip barýan ýylda il-ýurt bähbitli köp işler bitirildi. Täze desgalar bina edildi. Lebap welaýatynda Amyderýanyň üstünden geçýän Türkmenabat — Farap demir ýol we awtomobil köprülerini, Garlyk kaliý dag-magdan toplumyny, «Awaza» milli syýahatçylyk zolagynda sport toplumyny, Aşgabat şäheriniň Ruhabat etrabynda «Täze zaman» ýaşaýyş toplumynyň nobatdaky tapgyryny, paýtagtymyzda kottejler toplumyny, täze Jemagat hojalygy institutynyň binalar toplumlaryny, Halkara saglyk merkezleri müdiriýetiniň Endokrinologiýa we hirurgiýa merkezini gurup, ulanmaga berdik.
Ýurdumyzyň ähli künjeklerinde döwrebap mekdepleri we çagalar baglaryny, ýaşaýyş jaýlaryny, köçeleri, başga-da köp sanly desgalary gurduk. Halkymyzyň ýaşaýyş-durmuş derejesini has-da gowulandyrjak täze zawod-fabrikleriň, medeni-durmuş maksatly desgalaryň ençemesiniň düýbüni tutduk.
Biz bu işleri mundan beýläk-de dowam ederis. Sebäbi, adam baradaky alada döwlet syýasatymyzyň ileri tutulýan ugrudyr. Şoňa görä-de, «Döwlet adam üçindir!» diýen şygar geljekde hem baş syýasatymyz bolar.
Iki ýyl mundan ozal Beýik Ýüpek ýolunyň geçen ugrunda Türkmenistan — Owganystan — Pakistan — Hindistan halkara gaz geçirijisiniň gurluşygyna badalga berdik. Bu taslama oňa gatnaşýan ähli ýurtlara ykdysady wezipelerden başga-da, möhüm durmuş meselelerini çözmäge hem mümkinçilik berer.
Ykdysadyýetimiziň ähli pudaklary bilen birlikde, oba hojalyk pudagynda hem şu ýyl giň gerimli özgertmeler dowam etdi. Ýurdumyzda azyk bolçulygyny döretmekde, azyk howpsuzlygyny berkitmekde uly üstünlikler gazanyldy.
Netijede, merdana daýhanlarymyz Watan harmanyna 1 million tonnadan gowrak guşgursak bugdaý, 1 million 100 müň tonnadan hem köp «ak altyn» tabşyrmagy, bol gök we bakja önümlerini öndürmegi başardylar.
Ýurdumyzyň ösüşine hususy pudagyň uly goşant goşýandygyny aýratyn bellemek isleýärin. Telekeçilerimiz ähli pudaklarda başarnyklaryny görkezip, yhlasly zähmet çekýärler we uly üstünlikleri gazanýarlar.
Hoşlaşýan ýylymyzda saglyk, sport, ylym-bilim ulgamlary hil taýdan täze belentliklere ýetdi.
Biz bilim ulgamyny yzygiderli kämilleşdirmäge aýratyn ähmiýet berýäris. Täze, döwrebap orta, orta hünär hem-de ýokary okuw mekdeplerini, çagalar baglaryny, dynç alyş we sagaldyş merkezlerini gurýarys. Olaryň maddy-enjamlaýyn binýadyny yzygiderli berkidýäris. Geljegimiz bolan ýaşlaryň okap, zähmet çekip, ata Watanymyzyň şan-şöhratyny has-da belende götermegi üçin ähli şertleri mundan beýläk-de dörederis.
Häzirki döwürde durnukly ösüş we döwletiň abadançylygy ösen ylma esaslanýar. Şoňa görä-de, ylmyň ösüşini çaltlandyrmak, ýokary tehnologiýalary ornaşdyrmak, innowasion tejribeleriň netijelerini ýokarlandyrmak hemişe biziň esasy wezipelerimiziň biri bolar.
2017-nji ýylda sporty we bedenterbiýäni ösdürmek boýunça hem giň gerimli işler alnyp baryldy. Paýtagtymyzda gurlan Olimpiýa şäherçesinde ägirt uly sport çäresi bolan V Aziýa oýunlary üstünlikli geçirildi. Bu oýunlar Garaşsyz döwletimizde köpçülikleýin bedenterbiýe-sagaldyş hereketini we sporty ösdürmäge uly üns berilýändiginiň aýdyň mysaly boldy.
Ýylyň başynda biz «Bitarap Türkmenistanyň daşary syýasat ugrunyň 2017 — 2023-nji ýyllar üçin Konsepsiýasyny» tassykladyk. Bu Konsepsiýa dünýäde Bitarap Watanymyzyň ornuny has-da berkitmegi, beýleki döwletler we halkara guramalar bilen özara bähbitli hyzmatdaşlygy giňeltmegi göz öňünde tutýar.
Berkarar döwletimiz geljekde hem oňyn bitaraplyk, parahatçylyk söýüjilik ýoly bilen öňe gider. Birleşen Milletler Guramasynyň Baş Assambleýasynyň 12-nji dekabry «Halkara Bitaraplyk güni» diýip yglan etmek hakyndaky Rezolýusiýasy biziň bu syýasatymyzyň ykrar edilýändigini doly tassyklaýar.
Birleşen Milletler Guramasy bilen giňden we köptaraply hyzmatdaşlyk etmek Bitarap döwletimiziň halkara işiniň strategik ugry boldy we şeýle bolmagynda hem galar. Häzirki döwürde Garaşsyz ýurdumyz bu guramanyň sekiz komissiýasynyň, komitetleriniň we geňeşleriniň agzasy bolup durýar. Şeýle hem Baş Assambleýasynyň wise-başlyklygyna bäş gezek saýlandy.
Hoşlaşýan ýylymyzda Türkmenistan Energetika Hartiýasynyň Konferensiýasynda hem başlyklyk etdi. Bu aýdylanlar Bitarap döwletimiziň halkara abraýynyň barha artýandygynyň, daşary syýasatynyň netijeli häsiýete eýe bolýandygynyň aýdyň mysallarydyr.
Biz ata-babalarymyzdan gelýän däp-dessurlarymyza laýyklykda möhüm meseleleri hormatly ýaşulularymyz, halkymyz bilen maslahatlaşýarys. Şu ýyl Ahal welaýatynda geçirilen Ýaşulularyň maslahatynda hem berkarar döwletimizi geljek ýedi ýylda ösdürmegiň esasy ugurlaryny kesgitledik. Ýurdumyzy 2018 — 2024-nji ýyllarda durmuş-ykdysady taýdan ösdürmegiň maksatnamasyny tassykladyk.
Eziz watandaşlar!
Sagdynlygyň we ruhubelentligiň ýylynda milli medeniýetimizi ösdürmek, mirasymyzy gorap saklamak hem-de wagyz etmek boýunça giň gerimli işler amala aşyryldy. Aşgabat şäherinde Medeniýet hepdeligi üstünlikli geçirildi. Bir hepdeläp dowam eden çäreler gadymy mirasymyzyň, çeper döredijiligiň hem-de milli medeniýetimiziň baýramy hökmünde buýsanjymyzy has-da artdyrdy. Biz 2018-nji ýylda Medeniýet hepdeligini Ahal welaýatynda geçireris.
Ýakynda «Küştdepdi» aýdym we tans dessurymyz ÝUNESKO-nyň Adamzadyň maddy däl medeni mirasynyň sanawyna girizildi. Bu bolsa türkmen medeniýetiniň we sungatynyň bütin dünýäde ykrar edilýändiginiň ýene-de bir mysalydyr.
Hormatly watandaşlar!
Toý-dabara bilen garşy alýan 2018-nji ýylymyz hem, nesip bolsa, döredijilikli zähmetiň, uly üstünlikleriň ýyly bolar.
Biz 2018-nji ýyla «Türkmenistan — Beýik Ýüpek ýolunyň ýüregi» diýip at berdik. Ata Watanymyz üçünji müňýyllykda täze awtomobil we demir ýollaryny, deňiz portlaryny hem-de köprüleri gurup, Beýik Ýüpek ýoluny täzeden dikeldýär.
Halkara giňişlikde syýasy, söwda-ykdysady, medeni-ynsanperwer gatnaşyklaryň has-da ösmegine uly goşant goşýar.
Täze ýylda biz Türkmenistanyň Halk maslahatynyň birinji mejlisini geçireris. Berkarar Watanymyzy mundan beýläk-de ösdürmegiň, merdana halkymyzyň eşretli, abadan, asuda durmuşda ýaşamagynyň hem-de zähmet çekmeginiň aýdyň ýoluny görkezjek döwletli maslahat ederis.
Biz mähriban halkymyzyň ýaşaýyş şertlerini, durmuş taýdan goraglylygyny mundan beýläk-de gowulandyrmak maksady bilen, ertirden, ýagny 1-nji ýanwardan başlap, zähmet haklarynyň, pensiýalaryň we döwlet kömek pullarynyň, talyp hem-de diňleýji haklarynyň möçberlerini ýene-de 10 göterim ýokarlandyrýarys. Bu syýasaty biz geljekde hem yzygiderli dowam ederis.
Eziz watandaşlar!
Mähriban halkym!
Ýene-de az salymdan Täze — 2018-nji ýyla gadam basýarys. Goý, Täze ýyl berkarar Watanymyz we mähriban halkymyz üçin abadançylygyň, uly üstünlikleriň, bagtyýarlygyň ýyly bolsun!
Täze ýylda size berk jan saglyk, halal ojaklaryňyzda agzybirlik we rysgal-bereket arzuw edýärin.
Eziz watandaşlar, Täze — 2018-nji ýylyňyz gutly bolsun!


c: text/html

text:
Orsýetde okaýan türkmenistanly studentleriň ençemesi öz ene-atalarynyň Türkmenistandan bank üsti bilen ugradan okuw töleglerine henizem garaşýarlar. Bu ýagdaýy okuw jaýlaryň resmileri hem tassyklaýarlar.
Orsýetiň birnäçe regionynda okaýan studentleriň sözlerine görä, Türkmenistandan bank üsti bilen fewralda we martyň başynda ugradylan pul şu güne çenli okuw jaýlaryň hasaplaryna gowuşmandyr.
Читайте также на русском
“Martyň ilkinji günlerinde iberilen pul şu günki güne çenli ýokary okuw jaýynyň hasabyna gelmändir” diýip, Astrahanyň ýokary okuw jaýlarynyň biriniň studenti adynyň agzalmazlygyny sorap, 3-nji maýda Azatlyga habar berdi. Ol özüniň okaýan okuw jaýynda 400 çemesi türkmenistanlynyň bilim, studentleriň çak bilen üçden bir böleginiň okuw töleglerini Türkmenistandan bank üsti bilen geçirýändigini aýtdy.
Studentiň sözlerine görä, agzalan okuw jaýynda töleg sebäpli hiç kimi okuwdan çykarmandyrlar, töleg bilen bagly kynçylyklar sebäpli ýylyň ikinji ýarymy üçin 40 müň rubllyk tölegi iki bölüp 20 müň rubldan tölemäge rugsat beripdirler.
Şeýle-de, studentiň bellemegine görä, köp studentler öz okuwy üçin nagt görnüşde tölemäge synanyşýarlar we munuň üçin käbirleri işleýän bolsa, beýlekileri bolsa türkmen banklaryndaky kartlaryndan çekýän pullaryny toplaýarlar. Häzirki wagtda türkmen banklarynyň ulanyjylary Orsýetde bankomatlardan günde 1000 rubl möçberinde ($15) pul çekip bilýärler.
Aprel aýynyň aýagynda Tatarstanda 32 sany türkmenistanly studente tölemändigi sebäpli okuwdan çykarylmak howpunyň abanýandygy habar berilipdi.
Gazanyň federal uniwersitetiniň Naberežnyýe çelny institutynyň studenti Türkmenistandan bank üsti bilen ugradylan puluň okuw jaýynyň hasabyna barmandygyny 23-nji aprelde habar berdi.
“Okuwy tölenmedik studentler daşary ýurtly studentler boýunça dekanatda düşündiriş ýazyp, tölegleriň 1-nji maýa çenli geljegini wada berdiler. Şol senä çenli puluň gowuşmadyk ýagdaýynda bizi okuwdan çykararlar” diýip, türkmen studenti habar berdi.
Naberežnyýe çelny institutynda okuwyň bahasy ýylda 1800 amerikan dollaryna barabar.
Bu okuw jaýynda türkmenistanly studentleriň okuw töleginiň geçmändiginiAzatlyk Radiosyna tassykladylar. Naberežnyýe çelny institutynyň müdiriniň orunbasary Irina Nurgatina şu günki gün okuwy tölenmedik 11 sany türkmenistanlynyň bardygyny aýtdy we olaryň öz okuwyny dowam etdirýändigini belledi.
“Gazan federal uniwersitetiniň Naberežnyýe çelny institutynda şu pursatda 11 studentiň okuw üçin tölegiň biraz giç tölenmegi üçin berlen möhlet hem gutardy. Bu studentler bize tölegiň geçirilendigi hakynda kwitansiýalaryny görkezdiler, emma töleg henizem gelmedi. Muňa garamazdan, bu studentler umumy ýaşaýyş jaýynda ýaşamagyny dowam etdirýärler, olaryň okuwa gatnamaga-da rugsady bar” diýip, Irina Nurgatina 3-nji maýda Azatlyk Radiosy bilen söhbetdeşliginde aýtdy.
Naberežnyýe çelny institutynyň resmisiniň sözlerine görä, okuw jaýynda türkmenistanly studentleriň sany 200 çemesi bolup, olar köplügi emele getirýärler.
“Türkmenistanly studentler üçin şertler has amatly bolup, olaryň Orsýetiň we Tatarstanyň ýokary okuw jaýlarynda okamagyna oňaýlylyk döredilse gowy bolardy. Olara ýat ýurtda örän agyr we olaryň ýagdaýyny aňsatlaşdyrmak üçin mesele Türkmenistan döwleti derejesinde çözülsedi” diýip Irina Nurgatina aýtdy.
Soňky aýlarda Türkmenistandan bank üsti bilen tölegleriň geçirilmegindäki kynçylyklara birnäçe ýurtda bilip alýan türkmenistanlylaryň ençemesi duçar boldy.
2-nji aprelde Belarusyň döwlet medisina uniwersitetiniň 42 studenti okuwynyň tölenmändigi sebäpli özlerine okuwdan çykarylmak howpunyň abanýandygyny Azatlyk Radiosyna habar berdiler.
Türkmenistanyň häkimiýetleri bank üsti bilen geçirilýän tölegleriň berjaý edilmeýändigi bilen bagly meseläni, şeýlede öz milli banklarynyň müşderileriniň ýurduň daşynda öz hasaplaryndaky pullaryndan peýdalanmagynda kynçylyklary resmi taýdan boýun almaýarlar.

robotstxt: allowed

filter: keep


text:
17 Şubat 2017 Cuma
Dagyň Depesine Çykmak Saparynyň Taslamasy Deňiz Derejesinden Ýokarda 2500 Metr Belentlige Ýetdi
Türkmenistanyň Döwlet habarlar agentliginiň (TDH) we V Aziýa oýunlaryna taýýarlyk görmek baradaky ýerine ýetiriji komitetiň bilelikdäki taslamasynyň çäklerinde ekspedisiýa dowam edýär. Sport – watançylyk çäresi Türkmenistanyň Döwlet baýdagynyň gününiň hormatyna guraldy hem-de Sagdynlygyň we ruhubelentligiň ýylyna bagyşlanýar: milli Tugumyz we Aziada-2017-niň nyşany ýurdumyzyň iň belent nokadyna – Aýrybaba gerşine ýetiriler.
Daga çykmagyň birinji tapgyrynda deňiz derejesinden 2 müň metr belentlikdäki nokada ýetildi. Bu çärä gatnaşyjylary dag gerşiniň ýokarky nokadyna ýakynlaşdyrjak ýörişiň nobatdaky bölegi ýarym kilometre niýetlenendir. Göräýmäge, munuň özi uly bolmadyk aralykdyr, ýöne ýokaryk çykdygyňça, agyr goş haltaly ýüküň bilen garyň üstünden ýöremek kynlaşýar.
…Säheriň şöhleleri çadyrlaryň aýnalaryndan içerik geçip, taslama gatnaşyjylary oýanmaga hem-de ýyly ýorgandan turmaga mejbur etdi. Daga dyrmaşyjylaryň arasynda biziň ýörite habarçymyz hem bar. Günüň irki şöhleleri dag gerişleriniň üstüne abanyp duran asmany dürli öwüşginli reňklere bezedi. Daş-töwerege galyň gar ýagypdyr, ol çadyryň daş-töweregini basyp, arçalaryň şahalaryny aşak egipdir. Alpinistleriň ertirlik nahary ýeňil bolmalydyr we şol bir wagtyň özünde adamyň bedenine ýeterlik derejede güýç-kuwwat bermelidir. Syýahatçylyk ertirlik naharyndan soňra dagyň beýik ýerinde düşlegdäki çadyrlar goş haltalara ýygnaldy, düşlegiň ýerinde bolsa diňe tekiz gar meýdançalary galdy.
Indi bolsa ýolagçylar eňňit boýunça beýik gaýanyň basgançagyna galmalydylar, onuň eteginde arçalar gür ösýärdi. Tomsuna bu ýerde dag ýodajygy geçýär, ýöne gyşyna ony görüp bilmersiň, şoňa görä-de, öňe çak bilen gitmeli bolýar. Agaçlaryň arasynda köp gar toplanypdyr, kä ýerde gar gatlagynyň galyňlygy bir ýarym metrden hem geçýär.
Badyňy gowşatmazlyk üçin, bu ýerde aýratyn usul bilen hereket etmeli bolýar, şunda ygtybarly daýanjy döretmek üçin gary aýaklaryň bilen depgiläp berkitmek zerur bolup durýar. Lyžanyň taýaklaryna meňzeş treking taýajyklary hem söýget bolup hyzmat edýär. Öňde barýan adama uly agram düşýär, çünki, öňbaşçy hökmünde, ol garyň üstünden ýol ýasamaly bolýar. Onuň yzyndan barýanlar nobatdaky ädimi ätmek mümkinçiligine garaşyp, hatda üşemeli hem bolýarlar.
Şeýle ýagdaýda içinden şemal geçmeýän eşikler: kurtkalar we döwrebap sintetiki materiallardan taýýarlanan lybaslar bugy ýeňillik bilen çykarýar, ýöne ýylylygy gowy saklaýar hem-de çygdan goraýar. Garyň aýakgaba düşmezligi üçin köwşüň hem-de balagyň arasyndaky bölegi ýörite taýýarlanan berk mata bilen ýapylýar.
Tomsuna garanyňda, gyşyna gün gözýetimden has pes galýar, ýöne gar gatlagy şöhleleri yzyna serpikdirip, tomusdaky ýaly şöhläni döredýär. Şoňa görä-de, gündizine belent dagda ultramelewşe şöhleden goranmak üçin, hemme wagt – açyk howada hem, ümürli howada hem günden goraýan äýnek dakynmaly bolýar. Lyža nikaplary deriňi ýakyp barýan şöhlelerinden goraýar.
Ine, şeýle ygtybarly egin-eşiklerde biziň toparymyz kert gaýanyň gyrasyna barha golaýlaşýar. Dag eňňidi has dik häsiýete eýe bolýar, bu ýerde arça agaçlary her ädimde duş gelýär, olaryň ýokarky püri täsin görnüşe eýe bolýar. Öňde gar basan giň dag tekizligi ýaýylyp ýatyr, ol ýerde arça agaçlary seýrek ösýär.
Dagyň beýik ýeriniň sowuk howasy arçalary özüne golaýlaşdyrmaýar, ýolda duş gelýän arça agaçlary has seýrekleşýär. Dag tekizliginiň merkezi böleginde ösýän gülli üçgat ösümligi bu garly meýdança özboluşly öwüşgin çaýýar. Bu ösümlikleriň kiçiräk tokaýa ýerli ýaşaýjylar tarapyndan sarpa goýulýar. Dag belentliginiň gazaply şertlerinde arçanyň seýrek ösýän ýerlerinde, üçgatyň kuwwatly şahaly agaçlary duýdansyz peýda bolýar. Olar gür we owadan tokaýlygy emele getirýär. Şu jelegaýlaryň ösümlik we haýwanat dünýäsini goramak maksady bilen, otuz ýyl mundan ozal döredilen Köýtendag döwlet goraghanasynyň işgärleri tebigatyň bu täsinligini içgin öwrenýärler.
Umuman, Köýtendagyň biologiki köpdürlüligi haýwanlaryň iki ýüz görnüşinden, guşlaryň 120-den gowrak hem-de ösümlikleriň müňe golaý görnüşinden, şol sanda seýrek duş gelýän endemiki ösümliklerden ybaratdyr. Bu ýerde botaniki täsinlikler hem köp bolup, halk rowaýatlarynyň ençemesi şolaryň taryhy bilen baglydyr.
Biziň günlerimize gelip ýeten rowaýata görä, syýahat edip ýören bir keramatly kişi Köýten obasynyň golaýyndan akýan çeşmäniň ýanyna gelip saklanypdyr, dynç alasy gelipdir, emma töwerekde hiç hili saýa bolmandyr. Şonda ol öz hasasyny ýere dürtüpdir, hasa gögeripdir. Birnäçe wagt geçenden soň çeşmäniň golaýynda unaby agaçlarynyň saýaly jeňňelligi döräpdir.
Häzir ol hakyky tebigy ýadygärlige öwrüldi. Hatda tomsuň jokrama yssysynda hem bu ýer salkyn bolýar, çünki agaçlaryň gürlügi gün şöhlesini geçirmeýär. Köýtendaglylaryň arasynda bu jeňňellik “Çilon ata” diýen mukaddes ýer hökmünde tanalýar.
Belentlige çykyp barýan ikinji topar gije hut şu jeňňelligiň golaýynda dynç alar. Ýöne entek oňa baryp ýetmek gerek, ol göräýmäge golaý ýalydyr-garyň içi bilen ýoda çekip, belentlikden geçmek gerek. Bu ýer açyklyk bolup, öwüsýän şemal gary aşaklygyna-jülgäniň içine sepeleýär, gaýalara tarap üfläp, olaryň jaýryklaryny doldurýar.
….Köýtendagyň käbir ýerleriniň taryhy millionlarça ýyllary öz içine alýar. Gaýalaryň arasyndan akýan suwlar boşlugy emele getiripdir we olary kalsiý karbonaty bilen doldurypdyr, soňra ol gaýalaryň ýüzünde syrygyp toplanypdyr. Eger suwuň ugrunda suwy özüne siňdirmeýän dag jynslary gabat gelse, suw keseligine akypdyr. Netijede uly karst boşluklary emele gelip, olar öz arasynda birleşipdir hem-de içi syrly we ertekilerdäki gözelligi öz içine alýan tebigy gowaklary emele getiripdir.
Bu hadysa aýratynda Garlyk şäherçesiniň golaýyndaky Günbatar dag eňňidinde göze ilýär. Bu ýerde oýlar we boşluklar köp duş gelýär. Şeýle oýlaryň birinde çuňlugy 70 metrden gowrak bolan gowak hem-de ýerasty köl bolup, 1979-njy ýylda onda kör balyk tapylýar, soňra ony Köýten kör balygy diýip atlandyrypdyrlar.
Çyralaryň şöhlesi düşende oýuň çygly angidrit diwarlary ýylpyldaýan otlar bilen uçganaklaýar. Bu ajaýyp gözellik ýerastyndaky ertekiler dünýäsine eýýäm gelip gören adamy hem tolgundyryp bilýär.
Täsin galdyrýan gowaklaryň ýene-de biri üç kilometre uzalyp gidýän Hoşm-Oýyk diýlip atlandyrylýar. Ol Garlyk şäherçesiniň demirgazyk-gündogarynda, ýokary ýura gatlagynyň gipsleriniň we hekleriniň çägindäki oýlukdan başlanýar. Jahankeşdeler bu ýere giren badyna dikaşaklygyna düşmeli bolýarlar, ýol olary uly zala alyp gelýär. Soňra gowak kiçi galareýalaryň, ugurlaryň ençemesine bölünýär. Bu gowakdaky stalaktitleriň ençemesi “ördegiň aýaklary” görnüşinde-anemolitler köp duş gelýär. Gürrüň kristallaryň şemalyň öwüsýän tarapyna ösýänligindedir. Zallaryň käbirinde ak gar ýaly gips dürli görnüşdäki “buz daglaryny” emele getirýär, kä halatda bolsa dinozawrlary, pilleri, guşlary ýatladýar.
Köýtendagyň köp sanly oýluklarynyň iň ulusy Kap-Kutan gowragy bolup durýar. Onuň uzynlygy 56 kilometre barabar bolup, ol dünýäde iň uzyn gowaklaryň biri hasaplanýar.
Bu ýerde mermer oniksi dürli görnüşde bolup, gara-goňur reňklisi has owadan görünýär. Bu gowagyň käbir zallarynyň we galereýalarynyň poly göýä dürli reňkli daşlardan—antoditlerden we gelektitlerden gurlan ýaly bolup dur. Mundan başga-da gowakda süýji suwly çeşmeler bolup, gowak “dürüniň” hem-de kristal gipsinden özboluşly dag jynslaryny özünde jemleýän uly bolmadyk köller ýerleşýär.
Gülşirin gowagy Köýtendagyň tebigy gowaklarynyň içinde aýratyn gözelligi bilen tapawutlanýar. Ol Hoşm-Oýyk gowagyndan demirgazyk-gündogardaky jülgäniň sag tarapyndan ýerleşýär. Bu ýerde uly zallaryň köp sanlysy bolup, olaryň gümmezleri 50 metre ýetýär, diwarlar bolsa antiditler, gelektitler görnüşindäki, syrygyp toplanan gipsler bilen bezelip, hrustal çyralary, hrizantemalary we beýleki şekilleri ýadyňa salýar.
Çyglylygynyň köplügi sebäpli käbir zallaryň ýeri gülleriň görnüşindäki daşlaryň “jeňňelliklerine”, goňrumtyl-çal reňkli gipsiň süýümlerinden örülen “ýassyjyklarda” bitýän ýuka iňňe görnüşli gür biten şöhleli kristallara beslenendir. Käbir zallar hem-de galereýalar gips stalaktitlerden we stalagmitlerden bolan hakyky jeňňellik görnüşindedir. Bu ýerde doňup galan daşdan “şarlawuklary”, köp gatly “gotiki” hatarlary, üçekden aşak inýän “perdeleri” hem-de mermer onikisden bolan “baýdaklary” görüp bolýar.
Köýtendagyň günbatar eňňidinde barylmagy kyn we syrly bolan gowaklaryň biri Dik gowakdyr. Ony başgaça “Kunstkamera” diýip hem atlandyrýarlar. Onuň dereleriň birinde ýerleşen girelgesi tekiz geçelge boýunça dagyň jümmüşine alyp barýar. Onuň düýbi tozan we ownuk daşlar bilen örtülendir. Garaşylmadyk ýagdaýda birnäçe aralyk geçeniňden soň, edil aýaklaryň aşagynda çuňlygy 100 metre barabar bolan uçut gaýa duşýar. Ony gowagyň edil diwarlarynyň ýanyndan örän seresaplylyk bilen geçmek mümkin. Ýöne ýene-de birnäçe metrden siziň öňüňizde goşalanan iki guýy duşar. Muňa taýýar bolmadyk adam aşak gaçmagy mümkin. Köp asyrlaryň dowamynda diňe haýwanlar däl, eýsem, adamlaryň hem bu gowakda pida bolandygyny aýtmak gerek. Aşakda oňat saklanan mumiýanyň barlygy sebäpli hem ol özüniň ikinji atlandyrylyşyna– “Kunstkamera” adyna eýe bolupdyr.
Köýtendagyň hemme täsin gowaklary döwlet goragynda durýar. Bu ýerde döredilen zakaznik Köýtendag döwlet goraghanasynyň bir bölegidir. Bu ýerlere gelip gören UNESKO-nyň bilermenleriniň tassyklaýşy ýaly, Köýtendag bütindünýä mirasynyň ýadygärlikleriniň hatarynda hem-de halkara syýahatçylygynyň merkezinde bolmaga mynasypdyr.
… Üçgat gülli ösümlikli kiçiräk tokaýlyga ýetip, sapara çykanlar ýatalga gurnap, sowukdan, şemaldan we gardan gorandylar. Olar gazda işleýän enjamlaryň odunda gary eýedip, onuň suwunda ýokumly agşamlyk naharyny taýýarladylar. Belentlige çykmagyň soňky tapgyrynyň öň ýanynda güýç toplamak gerek.
“Dagyň depesine çykmak” saparynyň taslamasy deňiz derejesinden ýokarda 2500 metr derejedäki belentlige ýetdi! – diýip, habarçymyz habar berdi. Şol belentlige çykmagyň öň ýany birnäçe tehniki ýagdaýlary seljermek hem-de beýige galmak üçin has oňaýly usullary kesgitlemek gerek. Howa çaklamasy boýunça ümür bolmagyna garaşylýar, şemalyň tizligi bolsa biziň ýatalgamyzyň berkligini barlaýar. Ýöne üýtgäp durýan howa päsgel bermez: ugur örän oňat belli we topar daga çykyp bilýän ussat, tejribeli adamlardan saýlanyldy”.
Şeýlelikde, saparyň ýene-de bir güni üstünlikli geçildi. Öňde garlardan öwşün atýan Aýrybaba belentligi hem-de 3139 metr bolan arzyly belentlik bar. Şol ýerde Türkmenistanyň Döwlet baýdagy dikiler hem-de Aziada-2017-niň nyşany eltiler.
Bu waka bolsa paýtagtymyzda Türkmenistanyň Prezidenti wezipesine täzeden saýlanan Gurbanguly Berdimuhamedowyň öz wezipesine girişmegi dabarasynda bolup geçer. Hormatly Prezidentimiziň ady we alyp barýan işi bilen Berkarar döwletimiziň bagtyýarlyk döwrüniň täsin galdyrýan üstünikleri we ýeňişleri aýrylmaz baglanyşyklydyr. Halkymyz has-da ýokary ruhubelentliň we döredijilik güýji bilen täze belentliklere tarap ymtylýar!
“Dagyň depesine çykmak” taslamasynyň maksady hem şondan ybarat, ýagny, aýdyň maksat, anyk ugurlar, öz güýjüňe ynam, erjellik hem-de sagdyn, güýçli ruh–durmuşda-da, işde-de, sportda-da bize islendik belentliklere hötde gelmäge kömek eder!
http://www.turkmenhabargullugy.com/dagyn-depesine-cykmak-saparynyn-taslamasy-deniz-derejesinden-yokarda-2500-metr-belentlige-yetdi/
Kaydol: Kayıt Yorumları (Atom)


text:
5 Mayıs 2016 Perşembe
Türkmenistanyň Döwlet Howpsuzlyk Geňeşiniň Mejlisi
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow Döwlet howpsuzlyk geňeşiniň nobatdaky mejlisini geçirdi. Onuň barşynda ýurdumyzyň harby we hukuk goraýjy edaralarynda şu ýylyň dört aýynda ýerine ýetirilen işleriň netijelerine garaldy, şeýle hem olaryň işini mundan beýläk-de kämilleşdirmek boýunça möhüm meseleleriň birnäçesi ara alnyp maslahatlaşyldy.
Ilki bilen Döwlet howpsuzlyk geňeşiniň sekretary, goranmak ministri Ý.Berdiýewiň hasabaty diňlenildi. Ol milli Liderimiziň ýolbaşçylygynda işlenip taýýarlanylan hem-de milli goşunymyzyň hemmetaraplaýyn berkidilmegine, onuň maddy-enjamlaýyn binýadynyň pugtalandyrylmagyna we harby gullukçylaryň hem-de olaryň gulluk, ýaşaýyş şertleriniň ýokarlandyrylmagyna gönükdirilen giň möçberli harby özgertmeleri durmuşa geçirmegiň çäklerinde ýanwar-aprel aýlarynda ýaýbaňlandyrylan düýpli özgertmeleriň netijeleri barada hasabat berdi. Mundan başga-da, Türkmenistanyň Prezidentiniň ýurdumyzyň Ýaragly Güýçlerinde, beýleki goşunlarda çagyryş boýunça harby gullugy geçýän harby gullukçylary boşatmak we harby gulluga nobatdaky çagyryş baradaky Permanynyň ýerine ýetirilişi hakynda aýdyldy.
Hormatly Prezidentimiz Gurbanguly Berdimuhamedow hasabaty diňläp, goranyş häsiýetine eýe bolan Harby doktrina laýyklykda, milli goşunymyzyň söweşjeň ukyplylygyny berkitmek meselelerine ägirt uly üns bermek bilen, Türkmenistanyň bitaraplyk derejesine mundan beýläk-de üýtgewsiz ygrarly boljakdygyny belledi. Ýurdumyzyň hoşniýetli goňşuçylyk we ynsanperwerlik däplerine esaslanýan parahatçylyk söýüjilikli daşary syýasaty munuň aýdyň subutnamasydyr.
Milli Liderimiz harby bölümlerde amala aşyrylýan düýpli özgertmeleri mundan beýläk-de dowam etmegiň wajypdygyna ünsi çekip, esasy meseleleriň, hususan-da, Ýaragly Güýçleriň maddy-enjamlaýyn binýadynyň yzygiderli berkidilmegi, döwrebaplaşdyrylmagy, harby gullukçylaryň hünär derejesiniň kämilleşdirilmegi we göwnejaý gulluk hem-de Watanymyzyň goragçylarynyň doly derejeli ýaşaýşy, dynç alşy üçin zerur şertleriň döredilmegi bilen bagly meseleleriň üstünde durup geçdi. Şunuň bilen baglylykda, döwlet Baştutanymyz harby gullukçylaryň ýaşaýyş-durmuş şertlerini gowulandyrmak, döwrebap harby şäherçelerde serkerdeler we olaryň maşgalalary üçin täze amatly ýaşaýyş jaýlaryny gurmak barada tabşyryklary berdi.
Türkmenistanyň Döwlet serhet gullugynyň başlygy B.Gündogdyýew mähriban Watanymyzyň mukaddes çäklerindäki ýagdaý, 2016-njy ýylyň dört aýynda alnyp barylýan işleri kämilleşdirmek boýunça durmuşa geçirilen çäreler, şeýle hem gurluşygy dowam edýän desgalardaky, aýratyn-da, döwrebap serhet galalarynyň gurluşygyndaky işler barada hasabat berdi.
Milli Liderimiz türkmen topragynda parahatçylygyň we asudalygyň üpjün edilmeginde serhetçileriň ägirt uly goşandynyň bardygyny nygtap, goňşy döwletler we doganlyk halklar bilen dostluk, hoşniýetli goňşuçylyk gatnaşyklaryny alyp barmagyň halkymyzyň asylly ýörelgesidigini belledi. Belent Serkerdebaşymyz döwletimiziň mundan beýläk-de wajyp hem-de jogapkärli işi ýerine ýetirýän gullugyň maddy-enjamlaýyn binýadynyň döwrebaplaşdyrylmagyna aýratyn ähmiýet berjekdigini aýtdy.
Soňra içeri işler ministri I.Mulikow ýolbaşçylyk edýän düzümlerinde ýanwar-aprel aýlarynda alnyp barlan işler , hususan-da, jemgyýetçilik tertibini saklamak we düzgün bozmalara gözegçilik etmek, şol sanda ýurdumyzyň ulag ýollarynda sazlaşykly hereketi üpjün etmek boýunça durmuşa geçirilen çäreler barada hasabat berdi.
Hormatly Prezidentimiz Gurbanguly Berdimuhamedow döwletimizde we jemgyýetimizde kanunçylygy, hukuk tertibini üpjün etmek babatda içeri işler gulluklarynyň işgärleriniň durmuşa geçirýän çäreleriniň möhümdigini belläp, IIM-niň ýolbaşçysyna islendik görnüşdäki hukuk bozmalaryň öňüni almak, ýangyn döremek mümkinçilikleriniň öňüni almak, sürüjileriň we pyýadalaryň howpsuzlygyny üpjün etmek maksady bilen, ýol hereketiniň düzgünleriniň berjaý edilişine gözegçiligi güýçlendirmek barada birnäçe görkezmeler berildi.
Soňra Baş prokuror A.Hallyýew şu ýylyň dört aýynda ýerine ýetirilen işler barada hasabat berdi. Ol döwletimizde we jemgyýetimizde kanunçylygyň berk berjaý edilişine prokuratura edaralarynyň alyp barýan gözegçiligi we bu ugurda durmuşa geçirilýän anyk çäreler barada habar berdi.
Milli Liderimiz öňde durýan wezipeleriň çözgüdine örän jogapkärçilikli çemeleşmegiň zerurdygyna ünsi çekip, milli bähbidiň goragynda durýan prokuratura işgärleriniň öz borçlaryny ak ýürekden ýerine ýetirmelidiklerini, hereket edýän milli kanunçylygyň berjaý edilişine berk gözegçiligi ýola goýmalydygyny belledi.
Soňra çykyş eden Ýokary kazyýetiň başlygy B.Çaryýew ýurdumyzyň kazyýet ulgamyny kämilleşdirmek boýunça şu ýylyň başyndan bäri geçirilen işleriň netijeleri barada hasabat berdi. Ulgamyň işini umumy ykrar edilen halkara hukuk kadalaryna laýyk getirmek hem-de hormatly Prezidentimiziň ozal beren tabşyryklaryny ýerine ýetirmek boýunça giň möçberli çäreler durmuşa geçirilýär.
Milli Liderimiz işgärleri seçip almak işine jogapkärli çemeleşmegiň, ähli derejedäki işgärleriň hünär derejesini yzygiderli ýokarlandyrmagyň möhümdigine ýene-de bir gezek ünsi çekdi. Döwlet Baştutanymyz kazylary wezipä bellemek we wezipeden boşatmak hem-de olara hünär derejelerini bermek hakyndaky degişli resminama gol çekdi.
Milli howpsuzlyk ministrliginiň ýolbaşçysy D.Baýramow ýolbaşçylyk edýän düzümlerinde 2016-njy ýylyň ýanwar-aprel aýlarynda alnyp barlan işleriň ýagdaýy barada hasabat berip, ministrligiň işgärleriniň ýurdumyzda howpsuzlygy üpjün etmek we durnuklylygy saklamak boýunça öňde durýan wezipeleriň jogapkärçiligine dogry düşünýändiklerini belledi.
Hormatly Prezidentimiz döwlet Garaşsyzlygynyň mukaddes sütünlerini berkitmek işinde Milli howpsuzlyk ministrliginiň ähmiýetli orny barada aýdyp, ýurdumyzyň düýpli özgertmeler ýoly bilen üstünlikli ilerlemegini birnäçe esasy ýagdaýlaryň kesgitleýändigini aýratyn belledi. Ýurdumyzda parahatçylyk we asudalyk şolaryň möhümleridir.
Soňra Döwlet gümrük gullugynyň başlygy M.Çakyýew degişli döwürde garamagyndaky düzümleriniň işiniň netijeliligini ýokarlandyrmak maksady bilen görlen çäreler we geçirilen işler barada hasabat berdi.
Milli Liderimiz gümrük gullugynyň öňünde durýan möhüm wezipeleri kesgitlemek bilen, işgärleri seçip almagyň we ýerli-ýerinde goýmagyň, döwrebap enjamlar bilen üpjün edilen ähli gümrük terminallarynda guramaçylykly işi üpjün etmek boýunça zerur çäreleri görmegiň esasy wezipeler bolup durýandygyny aýtdy.
Soňra Döwlet migrasiýa gullugynyň başlygy M.Nobatowa söz berildi, ol şu ýylyň dört aýynda ýolbaşçylyk edýän düzüminiň alyp baran işleriniň netijeleri, şeýle hem döwlet Baştutanymyzyň gullugyň ähli bölümleriniň işi, öňdebaryjy dünýä we halkara tejribesini işjeň ornaşdyrmak boýunça ozal beren tabşyryklarynyň ýerine ýetirilişi barada hasabat berdi.
Milli Liderimiz Gurbanguly Berdimuhamedow hasabaty diňläp, migrasiýa gullugynyň iş usullaryny has-da kämilleşdirmek boýunça birnäçe anyk görkezmeleri berdi. Gullugyň işi ýurdumyzyň alyp barýan “açyk gapylar” we giň halkara hyzmatdaşlyk syýasatyny üstünlikli amala aşyrmaga hemmetaraplaýyn ýardam etmäge gönükdirilendir.
Adalat ministri B.Muhammedowyň beren hasabatynda ýurdumyzyň kanunçylyk binýadyny hemmetaraplaýyn ösdürmek boýunça dört aýyň içinde geçirilen işler beýan edildi.
Döwlet Baştutanymyz hasabaty diňläp, halkara hukugynyň kadalaryny düýpli öwrenmegiň möhümdigini belledi. Döwlet Baştutanymyz oňyn dünýä kanunçykaryjylyk tejribesiniň hem-de ýurdumyzyň yzygiderli kämilleşdirilýän kanunçylyk binýadynyň esasy ýörelgeleriniň sazlaşygy täze taryhy döwürde giň gerimli özgertmeleri we döwlet maksatnamalaryny üstünlikli amala aşyrmagyň esasy şerti bolup durýandygyny aýtdy.
Hormatly Prezidentimiz Gurbanguly Berdimuhamedow türkmen halkynyň ajaýyp zähmet ýeňişleriniň ýurdumyzdaky parahatçylygyň, asudalygyň we durnuklylygyň netijesidigini kanagatlanma bilen belläp, Garaşsyz, Bitarap Türkmenistanyň mundan beýläk-de diňe goranyş häsiýetine eýe bolan Harby doktrinasynyň kadalaryna eýerjekdigini nygtady. Şol strategiýanyň esasynda duran parahatçylyk söýüjiligiň mizemez ýörelgelerinden ugur almak bilen, biziň döwletimiziň geljekde hem harby we hukuk goraýjy düzümleriň maddy-enjamlaýyn binýadyny yzygiderli pugtalandyryp, Watanymyzyň öňünde mukaddes borjuny ýerine ýetirýän harby gullukçylar we hukuk goraýjy edaralaryň işgärleri hakynda alada etjekdigini belledi.
Döwlet howpsuzlyk geňeşiniň mejlisinde başga-da birnäçe meselelere garaldy, olar boýunça degişli çözgütler kabul edildi.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow mejlisi tamamlap, bu ýere ýygnananlara berk jan saglyk, ýurdumyzda parahatçylygyň, abadançylygyň we rowaçlygyň dowamat dowam bolmagyny arzuw etdi.
Kaydol: Kayıt Yorumları (Atom)


text:
Türkmenistanyň daşary ykdysady döwlet bankynyň habarçy hasaby ulgamy türkmen banklarynyň arasynda örän köpugurly bolup durýar. Bu bolsa banka, müşderileriň töleg ugurlary üçin az harajatlary peýdalanyp, örän gysga möhletde tölegleri geçirmäge mümkinçilik berýär.
Bank tarapyndan gatnaşyk hasaplaryň iş tertibini gowulandyrmak we bankyň habarçy hasabynyň üsti bilen GDA, Ýewropa, Demirgazyk Amerika, Aziýa banklaryna hasaplary geçirmekde çykdajylary azaltmak boýunça işler yzygiderli ýagdaýda alynyp barylýar. Habarçy – banklar bilen hyzmatdaşlyk gatnaşyklarynyň berkidilmegi, kada laýyklykda, ýurtdaky iri maliýe instituty hökmünde, banka konwersiýalaýyn hem-de söwda amallaryny geçirmek üçin, sap limitleri we karz ýollaryny almaga mümkinçilik berýär.
Türkmenistanyň daşary ykdysady döwlet bankynyň maliýe edaralary bilen hyzmatdaşlyk gurşawynda derwaýys iş ugry, milli eksport-import we ätiýaçlandyryş gulluklary, halkara banklar we ösüş gaznalary bilen hyzmatdaşlyk gatnaşyklaryny ösdürmekden ybarat. Hytaýyň, Çehiýanyň, Türkiýanyň, Malaýziýanyň Eksimbanklary, Ýapon halkara hyzmatdaşlyk banky, Germes, Kofas, OND ätiýaçlandyryş gulluyklary bilen uzak möhletli gatnaşyklar ýola goýuldy. Halkara banklarynyň we ösüş gaznalarynyň arasynda Ýewropanyň Ösüş we Özgerdiş Banky, Yslam Ösüş Banky, OPEK gaznasy, Abu-Dabi ösüş gaznasy, Saud ösüş gaznasy ýaly maliýe institutlaryna aýratyn üns berilýär.
Türkmenistanyň daşary ykdysady döwlet banky Türkmenistanyň bank ulgamyndaky özboluşly “tanyşdyryş kartoçkasy” bolmak bilen halkara çäklerindäki öz ornuny berkitmäge ymtylýar.


text:
Mugt Microsoft hasaby ähli sanly zatlara girmegiňizi ýeňilleşdirýär
Işleri bitiriň
Ähli gerekli zadyňyzy enjamyňyzda sinhron saklamak üçin, Microsoft bilen hasaba giriň. Office Online-a, Outlook-a, Skype-a, OneNote-a, OneDrive-a we ýenekilere mugt giriş alyň.
Has köp hezil ediň
Xbox Live-da we Microsoft Store-da gyzyklanmalaryňyza görä şahsylaşdyrylan güýmenjede iň ajaýyp netijeleri alyň. Microsoft bilen hasaba gireniňizde, öz halaýan oýun, programma, aýdym-saz, kino ýaly zatlaryňyzy ýeňil tapyň.
Habarlaşyp duruň
Iş ýa-da oýun, tapawudy ýok, iň zerur kişileriňiz bilen habarlaşyp durmak üçin hasaba giriň. Skype bilen HD wideo jaňlary we habarlary alyň, Outlook bilen Gelen gutyňyzy öz eliňize alyň, ählisem mugt.
Ýeňil we şahsylaşdyrylan
Möhüm faýllaryňyz hemişe el ujuňyzda we hasap sazlamalaryňyz ähli enjamlaryňyzda sinhronlanyp durýar. Microsoft bilen hasaba gireniňizde, işleri ýeňilleşdiriň.
Güýçlendirilen howpsuzlyk
Aladasyz söwda etmegi, kämil gizlinlik sazlamalaryny, işjeň bulut ätiýaçlamasyny we dünýä derejesindäki howpsuzlygymyzy hezil edip ulanyň.


text:
Aşgabatly saz muşdaklary ýaşajyk skripkaçy gyz Selin Samsaryň ussatlygyna mynasyp baha berdiler
Magtymguly adyndaky Sazly-drama teartynda Türkmenistanyň we Türkiýäniň ýaş sazandalarynyň konserti boldy, ony ýurdumyzyň Medeniýet ministrligi we dostlukly ýurduň diplomatik wekilhanasy gurnadylar.
Aşgabatly saz muşdaklary 13 ýaşly zehinli skripkaçy Selin Samsaryň döredijiligi bilen tanyşdylar. Konserte Resul Gylyjowyň ýolbaşçylygyndaky Ýaşlar kamera orkestri, TMK-nyň ýanyndaky Ýörüteleşdirilen sazçylyk mekdep-internatynyň we türkmen-türk mekdebiniň çagalar horlary gatnaşdylar.
Seliniň skripka çalyp başlanyna o diýen köp wagt geçenok, ol 9 ýaşyna çenli fortepiano çalmagy öwrenýärdi...
-Şeýle gysga wagtda skripka ýaly öte çylşyrymly guralda saz çalmaga ökdelemek seýrek, asla aýratyn üýtgeşik ýagdaý diýse bolar. Selin orkestriň sazandalary bilen çalt dil tapdy. Onuň konsertlere gatnaşyp, tejribe toplandygy göze ilýär- diýip, Ýaşlar kamera orkestriniň ýolbaşçysy Resul Gylyjow gürrüň berýär.
Selin Samsar saz agşamyny Dmitirý Kabalewskiniň “Orkestr we skripka üçin konserti” bilen açdy, onuň ussatlygy tomaşaçylarda ýakymly täsir galdyrdy.
Konsertde türkmen-türk mekdebiniň we Türkmen milli konserwatoriýasynyň ýanyndaky Ýörüteleşdirilen sazçylyk mekdep-internatynyň hor toparlary meşhur türkmen we türk eserlerini ýerine ýetirdiler.
Selin Samsar Ýörüteleşdirilen sazçylyk mekdep-internatynyň skripkaçylar ansambly bilen bilelikde Esin Enginiň “Saýrak guş” eserini ýerine ýetirdi, diňleýjiler sazandalary sowhunly el çarpmalar bilen mübäreklerdiler.
Resul Gylyjowyň ýolbaşçylygyndaky orkestr Wolfgang Amadeý Mosartyň “Rondo”, Astor Pýassollanyň “Fantastiki fuga”, Artur Polonskiniň joşgunly “Çardaş”, Aman Agajykowyň “Aýly gaşam” eserlerini we beýelki tanymal nusgawy sazlary ýerine ýetirip, diňleýjileri sazlar ummanyna atardy.
Dostluk konserti özboluşly küştedepdi bilen jemlendi.


text:
18 Haziran 2015 Perşembe
Prezidentimiz Gruziýanyň Prezidentine Gynanç Hatyny Iberdi
Türkmenistanyň Prezidenti Gurbanguly Berdimuhamedow Tbilisi şäherinde ýagan güýçli ýagyşlaryň netijesinde adam pidalaryna, şikes ýetmelere hem-de weýrançylyklara getiren suw joşguny zerarly, Gruziýanyň Prezidenti Giorgi Margwelaşwilä gynanç hatyny iberdi.
Türkmenistanyň Baştutany gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini beýan etdi, ejir çekenlere bolsa tiz wagtda sagalmaklaryny arzuw etdi.
Kaydol: Kayıt Yorumları (Atom)


text:
ABŞ-nyň prezidenti Donald Tramp Hytaýa we Russiýa “garşy durmalydygyny” aýdyp, bu ýurtlary Birleşen Ştatlaryň bäsdeşleri diýip atlandyrdy.
Prezident Tramp bu barada 30-njy ýanwarda ABŞ-nyň Kongresiniň bilelikdäki sessiýasynyň dowamynda çykyş etdi.
Trampyň 80 minut töweregi dowam eden çykyşynyň dowamynda, esasan, ýurduň içerki syýasaty barada gürrüň gitdi. Şeýle hem ol ABŞ-nyň daşary syýasatynyň käbir esasy nokatlarynyň üstünde hem durup geçdi.
Ol “ýurduň bähbitlerine, ykdysadyýetine we gymmatlyklaryna garşylyk görkezýän kezzap režimlerine, terroristik toparlaryna we Hytaý hem Russiýa ýaly bäsdeşlerine” garşy durmaga çagyrdy.
“Bu howplara garşy durulmasa, bu gowşaklygyň hökmany ýagdaýda konflikte alyp barjakdygyny bilýäris. Görlüp-eşidilmedik güýç – biziň goranyşymyzyň ikuçsuz manysydyr” diýip, ol belledi.
Tramp ýakynda Eýranda häkimiýet başyndaky režime bolan protestlerden hem söz açdy.
“Haçan-da, Eýranyň halky parahor diktatorçylygyň jenaýatlaryna garşy aýaga galanda, men dymyp oturmadym. Amerika azatlyk ugrunda göreşýän Eýranyň halkynyň ýanyndadyr” diýip, Tramp belledi.
Şeýle-de, Tramp Kongrese ýüzlenip, 2015-nji ýylda Eýran bilen – Tähranyň ýadro programmasyny çäklendirmeginiň öwezine, Günbataryň girizen sanksiýalarynyň ýatyrylmagy baradaky – baglaşylan ylalaşyga täzeden garamaga mümkinçilik berjek kanunçylygy kabul etmäge çagyrdy. Tramp we Respublikan partiýanyň köp agzalary prezident Barak Obama döwründe baglaşylan bu ylalaşygy tankytlapdylar.
Tramp Demirgazyk Koreýanyň ýadro raketalary baradaky “ymtylmalarynyň” golaýda ABŞ-a howp abandyryp biljekdigini hem aýtdy.
Tramp Phenýany “zalym diktatorlyk” atlandyryp, ABŞ-nyň Demirgazyk Koreýa we onuň ýadro ymtylmalaryna garşy “basyş” kampaniýasyny başladýandygyny hem sözüne goşdy.
Şeýle-de, Tramp ABŞ-nyň Guantanamodaky ýokary derejeli howpsuzlyk harby tussaghanasyny saklamak baradaky buýruga gol goýandygyny hem mälim etdi.
“Geçmişde biz samsyklyk edip, ýüzlerçe howply terroristleri azatlyga çykardyk. Netijede, olara, şol sanda “Yslam döwleti” toparynyň lideri al-Bagdada hem söweş meýdanynda täzeden duşmaly bolduk” diýip, Tramp nygtady.
Al-Bagdadi ABŞ-nyň güýçleri tarapyndan Yrakda, Bagdadyň golaýynda ele salnypdy. 2004-nji ýylda ol Yrak resmilerine gowşurylyp, ençeme wagtdan soň bolsa, azatlyga goýberildi.
“Men sekretar Mattise biziň harby tussaghana syýasatymyzy seljermäge mümkinçilik berjek we Guantanamodaky tussaghanany açyk saklajak buýruga gol çekdim” diýip, Tramp çykyş etdi.
Mundan owal, Obama tussaghanany ýapmak barada karary kabul etse-de, ol kanunçykaryjylaryň garşy çykmagy netijesinde amala aşmandy.
Guantanamodaky tussaghana 2001-nji ýylyň 11-nji sentýabryndaky terroristik hüjüminden soň, güman edilýän jeňçileri saklamak we sorag etmek üçin, prezident Jorj Buş tarapyndan açylypdy.
2003-nji ýylda ol ýerde 680 tussag bardy. Olaryň 500-e golaýy Buş administrasiýasy we 197-si Obamanyň sekiz ýyllyk prezidentlik döwründe boşadylypdy. Häzir tussaghanada 41 adam saklanýar.
Trampyň Kongresdäki eden çykyşy onuň Ak Tamdaky bir ýylyny jemledi.


text:
Indoneziýa dilleri
INDONEZIÝA DILLERI-Filippinde, Taýwanda, Uly we Kiçi Zond, Molukka adalarynda , Malakka ýa. Adalarynda, Go. Wetnamyn käbir raýonlarynda we madagaşkar adalarynda ýashaýan halklaryň dilleri. Ol malaý-poliňežiýä diller mashgalasyna degishlidir. I. d=nyň ýeterlik öwrenilmandygy ony ylmy taýdan klassifikasiýalashdyrmagy kynlashdyrýar. Ilkinji Klassyfykasiýälärdä ony 8 topara (franşuş alymy G. Ferran), sonar 16 topara (golland alymy Ýa. Gonda) bölýärler. Has giň ýaýranlary: indoneziýa dili-Indoneziýanyn döwlet dili (Ýawa.a), şudan dili (Ýawa adalarynyň go-gb bölegi), tagal dili-Flippin Respublikasynyň döwlet dili, Malagasy dili-Madagaşkar adalaryndaky Malagasy Respublikasynyň döwlet dili. I.d öz tipologiýasy boýunça prefiksli we suffiksli dilleriň tipine girýär. Çekimli fonemalaryň ulanylyşhy, esasan, bir menzesh bolup, monoftonglaryn we diftonglaryn barlygy bilen häsiýetlidir. Çekimsiz fonemalaryň sostawynda aýry-aýry dillerde tapawutlar duýulýar. Sheýle-de ol dilleriň we diller toparlarynyň arasynda fonetik menzeshlikler bar. Söz bogunlary köplenç açyk bolýar, söz toparlary morfologiýa taýdan biri-birinden az tapawutlanýar. Hindi-Ýewropa dilleri üçin ishlenen düzgünler esasynda olary özärä bölmek mümkin däl. Fransuz alymlary P. Fawr, A.Mar de Maren, golland alymlary H.Tendelö, E.Ulenbek, sowet alymy A.S. Tesýolkin we bashgalar tarapyndan sözleri topara bölmegi dürli kriterleri hödür;endi.Sözlük sostawy etimölögiýa taýdan, esasan bir menzesh bolup, ol goshulmalar arkaly ýasalýan sözleriň, asyl sözleriň goshalanmagy goshma sözleriň, shonun ýaly-da Sanskrit, arap, golland, franşu, iňlis we b. dillerden girýän sözleriň hasabyna baýlaşhyp durýar. I. d-nyň hemmesi arap hatynyň esasynda düzülen elipbiýdeň peýdalaňýar. Shu dillerde köp sanly çeper edebiýat eserleri bar.


text:
Hyzmatdaşlyk
Ykdysadyýet ulgamynda Türkmen-german hyzmatdaşlygy
Duşuşyga Türkmenistanyň we Germaniýanyň ministrlikleriniň, pudaklaýyn edaralarynyň, ýurdumyzyň Senagatçylar we telekeçiler birleşmesiniň, GFR-iň ilçihanasynyň, dürli halkara guramalaryň wekilleri, ýerli önüm öndürijiler gatnaşdylar.
Hazarýaka ýurtlaryň hyzmatdaşlygynyň hukuk gurallary ara alnyp maslahatlaşyldy
Bu Hazar ýakasyndaky bäş ýurduň arasynda Söwda-ykdysady hyzmatdaşlyk hakyndaky ylalaşygyň taslamasyny ylalaşmak maksady bilen Azerbaýjanyň, Eýranyň, Gazagystanyň, Russiýanyň we Türkmenistanyň bilermenleriniň dördünji duşuşygydyr. Bu resminama hormatly Prezidentimiz Gurbanguly Berdimuhamedowyň 2014-nji ýylyň sentýabrynda Russiýa Federasiýasynyň Astrahan şäherinde geçirilen Hazarýaka döwletleriň Baştutanlarynyň IV maslahatynda öňe süren başlangyçlaryna laýyklykda, türkmen tarapyndan taýýarlanyldy.
Dünýäniň ahalteke atşynaslygynyň ylmy binýadynyň ösüşi
Köp sanly daşary ýurtly myhmanlar — dünýä atçylygynyň hem-de Ýewropa we Aziýa, Demirgazyk we Günorta Amerika ýurtlarynyň ylmy jemgyýetçiliginiň wekilleri türkmen halkynyň milli buýsanjy bolan täsin ahalteke atlaryny şöhratlandyrýan dabaralara gatnaşmak üçin ýurdumyza geldiler.
Türkmen-özbek işewürler maslahaty
Özbegistanyň Maýa goýumlar baradaky döwlet komiteti hem-de iki ýurduň Söwda-senagat edaralary tarapyndan guralan işewürlik duşuşygy netijeli söwda-ykdysady hyzmatdaşlygyň okgunly ösdürilmeginiň ýolunda ýene bir möhüm ädim bolup, goňşy döwletleriň işewürler toparlarynyň arasynda hyzmatdaşlyk gatnaşyklarynyň işjeňleşdirilmegine ýardam berer.
Hazarýaka döwletleriň ygtyýarly wekilleriniň duşuşygy
Bu ýurdumyzyň Daşary işler ministrliginiň, Deňiz we derýa ulaglary döwlet gullugynyň hem-de Türkmenistanyň Prezidentiniň ýanyndaky Hazar deňziniň meseleleri boýunça döwlet edarasynyň guramagynda Hazarýaka döwletleriň ulag babatda hyzmatdaşlyk etmek hakyndaky Ylalaşygynyň taslamasyny ylalaşmak maksady bilen geçirilýän bilermenleriň üçünji duşuşygydyr. Bu resminamany türkmen tarapy hormatly Prezidentimiz Gurbanguly Berdimuhamedowyň 2014-nji ýylda Astrahan şäherinde (Russiýa Federasiýasy) geçirilen Hazarýaka döwletleriň Baştutanlarynyň sammitinde öňe süren başlangyçlaryna laýyklykda işlenip taýýarlanyldy.
Özbegistanyň paýtagtynda giň möçberli sergi açyldy
Türkmenistanyň Söwda-senagat edarasy bilen “Uzeksposentr” Milli sergi kompaniýasynyň bilelikde guran ýöriteleşdirilen ykdysady gözden geçirilişiň baş maksady dostlukly ýurtlaryň işewürler toparlarynyň arasynda özara bähbitli söwda-ykdysady hyzmatdaşlygyň pugtalandyrylmagy we giňeldilmegi bolup durýar. Özbegistanyň paýtagtynyň iri sergi toplumynyň zallarynda ýaýbaňlandyrylan giň möçberli sergi ýurdumyzyň ykdysadyýetini, onuň maýa goýum we eksport kuwwatyny ösdürmekde ýeten sepgitlerini we mümkinçiliklerini açyp görkezmäge ýardam berer.
Pekinde geçirilen COTTM-2018-de Türkmenistanyň syýahatçylyk mümkinçiligi bilen tanyşdyryldy
Çäre syýahatçylyk bazarynyň ähli ugurlarynyň hünärmenlerini: milli we sebit kompaniýalarynyň, syýahatçylyk operatorlarynyň we syýahatçylyk agentlikleriniň ýolbaşçylaryny, awiakompaniýalaryň, awtomobilleri kärendesine berýän kompaniýalaryň wekillerini, deňizde gämili syýahatlary, daşary ýurt syýahatlaryny, göçme syýahatlary, myhmanhana telekeçiliginiň guramaçylaryny, ätiýaçlandyryş edaralarynyň wekillerini, syýahatçylyk enjamlaryny we gurallaryny iberijileri, köpçülikleýin habar beriş serişdelriniň wekillerini birleşdirdi.
Türkmenistan — Gazagystan: goňşy ýurtlaryň sebitleriniň özara gatnaşyklary
2014-nji ýylda iki döwletiň hazarýaka sebitleriniň häkimlikleriniň arasynda baglaşylan degişli Ylalaşygy durmuşa geçirmegiň çäklerinde guralan foruma gatnaşmak üçin Mangistau oblastynyň akimi Ý.Tugjanowyň ýolbaşçylygyndaky wekilçilikli topar Türkmenbaşy şäherine geldi.
Hökümetara türkmen-rumyn toparynyň mejlisi
Nobatdaky mejlisiň gün tertibine ozal gazanylan ylalaşyklary, hususan-da, altynjy mejlisiň maslahatlaryny iş ýüzünde amala aşyrmak hem-de netijeli ösýän hyzmatdaşlygyň geljegi uly täze ugurlaryny kesgitlemek bilen bagly meseleler girizildi.
Döwlet gullukçylarynyň mümkinçiligini ýokarlandyrmaga bagyşlanan okuwlar tapgyry geçirildi
2017-nji ýylyň başynda başlanan taslama halkara tejribesiniň we milli iş ýörelgeleriniň jähtinden häkimiýet hem-de dolandyryş ulgamynyň kanunçylyk we hukuk ugurlarynda döwlet gullukçylarynyň mümkinçiligini ýokarlandyrmaga gönükdirilendir.


text:
Britaniýaly žurnalist Jonatan Wells öz makalasynda, daşary ýurt dilini öwrenmek barasynda iň ýalta halk bolan iňlisleriň alnyndan, geljekde bolup biljek bir kynçylykly ýagdaýyň çykandygyny belleýär.
Geçen ýylyň iýun aýynda Ýewropa bileleşiginden çykmaga ses bermegi olara, ynha, şeýle goşmaça problema döredýär.
Maý aýynyň başynda, Ýewropanyň Komissiýasynyň prezidenti Jean-Claude Juncker paltany edil meseläniň düýbünden urupdyr.
Ol mundan beýläk ýygnaklarda has köp fransuz dilinde çykyş etjekdigini aýdypdyr. Onuň pikrine görä, sebäbi indi iňlis diliniň ähmiýeti azalýar. Ýöne şonda-da iňlis diliniň ähmiýet derejesi fransuz diliniň ýagdaýyndan ýokary (Ýewropa bileleşiginiň ilatynyň diňe ýüzden 15 göterimi fransuz dilinde gepleşýär). Emma Juncker muňa garamazdan, özüniň nobatdaky "şowsuz" degişmesini aýdyp galypdyr.
Iňlisler bolsa bu degişmä diýseň çynlakaý garaýarlar. Umuman alanyňda, Britaniýada ÝB-niň ykbalyny "kesgitlän" ählihalk referendumyndan bäri ispança öwrenmek isleýän iňlisleriň sany 427 göterim köpelipdir. Şol bir wagtyň özünde fransuz diline ymtylyş hem ýokarlanýar (342 göterim).
Britaniýanyň mediasy daşary ýurt dillerini öwrenmek isleýänlere kömek maksady bilen dürli materiallar ýaýradýar.
Azatlyk Radiosynyň "Okuw zaly" şol materiallar esasynda daşary ýurt dillerini has çalt öwrenmek isleýänlere berilýän maslahatlardan bir ýygyndy taýýarlady.
Habarlara daşary ýurt dilinde tomaşa ediň ýa-da gulak asyň
Londondaky Ýakyn we Merkezi Gündogar uniwersitetiniň Dil we medeniýet fakultetiniň baýry mugallymy Nergiz Farzadyň aýtmagyna görä, daşary ýurt dilini has çalt öwrenmegiň tilsimleriniň biri hem habarlary öwrenmek isleýän diliňde diňlemek we tomaşa etmekdir.
Farzad hanym yzygiderli habar kanallaryna tomaşa etmek daşary ýurt dilini öwrenmek isleýänler üçin diýseň peýdalydyr diýýär. Meselem, ýarym sagat düşünýän diliňizde habarlara tomaşa edeniňizden soň, öwrenmek isleýän daşary ýurt diliňizde gaýtadan tomaşa edip görüň. Habarlar gündeligi, umuman, ähli kanallarda birmeňzeşdir.
Ýeri gelende bellesek, telekanallardaky reklamalardan hem edil şonuň ýaly peýdalanmak mümkin. Näçe köp gulak assaň, şonça-da dile öwrenişýärsiň we azyndan birnäçe söz öwrenýärsiň. Günde 2-3 täze söz öwrenmek az däl we diýseň peýdalydyr.
Tehnologiýalardan giňişleýin peýdalanyň
Guwatamelaly biznesmen Luis Von Ahn bolsa, indi hemme zadyň diýen ýaly aplikasiýalarynyň bardygyny belläp, daşary ýurt dilini öwredýän aplikasiýalaryň hem bardygyny ýatladýar.
"Bu aplikasiýalar bilen eliňizdäki telefonda hem dile türgenleşip bilersiňiz. Meselem, awtobusa garaşyp oturan mahalyň oýunyň deregine dil öwrenmäge synanyş. Awtobusa müneniňizden soň hem şol peýdaly işi dowam ediň. Dil öwrenmegi öýde aýratyn bir ýumuş ornunda hem öwürip bilersiňiz" diýip, ol biznesmen aýdýar.
Onuň özüniň "Duolingo" atly dil platformasynyň häzirki döwürde 150 million agzasy bar. Biznesmeniň aýtmagyna görä, ol adamlaryň köpüsi başga görnüşde dil öwrenmäge wagt tapyp bilmeýänlerdir.
Von Ahn mamladyr. Nýu-Ýork uniwersitetiniň geçiren bir ylmy-barlagynyň netijesine görä, "Duolingo" ýaly platformalardan 34 sagat peýdalanmak bir ýyllap uniwersitete gatnamak ýaly kömek edýär.
Aýdymlar we kinofilmler
Nergiz Farzad daşary ýurt dilini öwrenmegiň has täsirli tilsimleriniň biri höküminde, başga dilde aýdym diňlemegi we kinofilmlere tomaşa etmegi hem maslahat berýär.
Aýtmagyna görä, hut onuň özi sapaklara garanda, dili has köp iňlisçe aýdymlardan gowy öwrenipdir. Ol: "Terry Jacks atly aýdymçynyň "Güniň pasyllary" (Seasons in the Sun) aýdymy maňa "Janet & John" tarapyndan taýýarlanan dil sapaklary kitaplaryndan köp peýda ýetirdi" diýýär.
Farzad bu meselede mamladyr. 2013-nji ýylda Edinburg uniwersitetinde geçirilen bir barlagda, mälim bolşy ýaly, öwrenmek isleýän dilinde aýdym diňleýänleriň dil synagynda alýan bahalary diýseň ýokarydyr.
Aýdymy diňlemek we aýdymçy bilen bilelikde aýdymy aýtmaga synanyşmak sözleri aňa ymykly ornaşdyrýar.
Dilini öwrenen ýurduňyza gezmäge gidip, ýerli halk bilen gepleşiň
Londondaky "Kings College" uniwersitetiniň daşary ýurt dilleri merkeziniň müdiri professor Ana de Medeiros dil öwrenmek üçin, ol dilde gepleýänleriň medeniýetine "gark bolmagyň" hökmanydygyny aýdýar. Onuň aýtmagyna görä, öwrenen diliňiziň gepleşilýän ýurduna baryp görmek çäksiz mümkinçilikdir. Çünki sözler we taryplar kagyz ýüzünde hakyky ýagdaýdan diýseň üzňe. Şonuň üçinem dili janly öwrenmäge dalaş edýäris.
Daşary ýurt dilini gepleşýän halkyň aşhanasyny öwreniň
Nergiz Farzad kulinariýa kitaplarynyň dürli dillerde çap edilýändigini ýatladýar. Onuň nygtamagyna görä, daşary ýurt naharlaryny öwrenmäge synanyşýan mahalyňyz, siz şol bir wagtyň özünde reseptlerdäki sözleri hem öwrenýärsiňiz.
Bu möhüm ýagdaý. Başga bir halkyň aşhana dilini öwrenýärsiňiz. Aşhanada medeniýet hem sungat bardyr. Eger kulinariýa reseptleri bolan kitap suratly bolsa, onda ol diýseň gymmatly dil çeşmesidir. Şonda düşünmeýän ýeriň üçin, sözlük gözlemegiňem geregi ýok.
Ähli tilsimleri durmuşyňyza ornaşdyryň
Lids uniwersitetiniň Diller, medeniýetler we jemgyýetler mekdebiniň müdiri Caroline Campbell bolsa, bütin bu aýdylanlary iň ýokary perdeden jemleýär.
Onuň ýazmagyna görä, daşary ýurt dilini öwrenmek üçin, bar bolan ähli tilsimleri gündelik durmuşyňyz bilen utgaşdyryp özleşdirmelisiňiz.
Daşary ýurt dilini öwrenmek üçin günde belli sagatlarda ýörite wagt aýyryp bileris, emma adamyň zehini adaty kadasynda dowam etmelidir.
Şol bir wagtyň özünde habarlara gulak asyň, telekanallara tomaşa ediň, nahar taýýarlaň we dili iş ýüzünde öwreniň. Şeýlelikde, iň çalt görnüşde dil öwrenersiňiz.


text:
Türkiýäniň we Russiýanyň futbol komandalary Trabzonda bäsleşer
Türkiýe UEFA-nyň Halklar Ligasyndaky ikinji bäsleşiginde bolsa 10-njy sentýabrda ýekşenbe güni Şwesiýa bilen bäsleşer
Türkiýäniň Milli ýygyndy futbol komandasy Ýewropa Futbol federassiýalary bileleşigi UEFA-nyň Halklar ligasynyň çäginde Russiýa bilen 2018-nji ýylyň 7-nji sentýabrynda Trabzonda bäsleşer.
Şenol Güneş sport kompleksinde boljak Türkiýe-Russiýa B Ligasynyň 2-nji bäsleşigi sagat 21.45-de başlar.
Türkiýe UEFA-nyň Halklar Ligasyndaky ikinji bäsleşiginde bolsa 10-njy sentýabrda ýekşenbe güni Şwesiýa bilen bäsleşer.
Şwesiýanyň Solna şäherinde boljak bäsleşik ýerli wagt bilen sagat 20-45-de başlar.


text:
Eziz eneler!
Mähriban gelin-gyzlar!
Sizi göwünlere ylham berýän, galkynyşyň we juwanlygyň nyşany bolan ajaýyp bahar paslynda giňden bellenýän Halkara zenanlar güni bilen tüýs ýürekden gutlaýaryn!
«Türkmenistan — Beýik Ýüpek ýolunyň ýüregi» diýlip yglan edilen ýylda Halkara zenanlar gününiň dabaralary aýratyn many-mazmuna, joşgunly çärelere utgaşýar. Beýik Ýüpek ýolunyň ugrunda ýerleşen Türkmenistanyň köpugurly we örän baý mirasy bar. Bu mirasy gorap saklamakda, öwrenmekde, baýlaşdyrmakda, wagyz etmekde hem-de geljekki nesillere ýetirmekde gelin-gyzlarymyzyň hyzmaty örän uludyr. Olaryň döreden, gözelligi we nepisligi, öwşün atýan reňkleri bilen göreni haýrana goýýan halydyr keşdeleri, çuň mazmunly hüwdüdir monjugatdylary, döwrümiziň belent owazy bolup ýaňlanýan küştdepdileri biziň milli baýlygymyzdyr. Bu eserler şahsyýetiň sazlaşykly ösmegine, nesillerde ýokary ahlak häsiýetleriniň, watansöýüjiligiň kemala gelmegine ýardam berýär, merdana halkymyzyň paýhas şamçyragyna, köňül nagşyna öwrülýär.
Mähriban enelerimize, gelin-gyzlarymyza sarpa goýmak, olaryň mertebesini belent tutmak, edep-ekramyna, durmuş ýörelgelerine aýratyn söýgi we hormat bilen garamak müňýyllyklardan gözbaş alyp gaýdýan milli ýörelgämizdir. Halkymyzyň kalbynyň owazyna öwrülen dessanlar, altyna gaplaýmaly nakyllardyr atalar sözleri, hüwdülerdir monjugatdylar, ajaýyp toý aýdymlary, milli şaý-sepler Watana, il-güne, mukaddes maşgala ojagyna wepaly, lebzihalal, zähmetsöýer, päk ahlakly gelin-gyzlarymyzyň abraý-mertebesiniň elmydama belent tutulyp gelinýändigini tassyklaýar.
Hormatly zenanlar!
Berkarar döwletimiziň bagtyýarlyk döwründe mähriban gelin-gyzlarymyz döwlet, häkimiýet we dolandyryş edaralarynda, ykdysadyýetimiziň dürli pudaklarynda, aýratyn hem ylym-bilim, medeniýet we saglygy goraýyş ulgamlarynda milli hem-de döwlet maksatnamalarymyzyň üstünlikli durmuşa geçirilmegi ugrunda yhlasly we netijeli zähmet çekýärler.
Zenanlaryň hukuklaryny we bähbitlerini üpjün etmek, maşgalany we eneligi goldamak jemgyýetiň ösüş derejesiniň möhüm görkezijileri bolup durýar. Şoňa görä-de, bu wezipeler döwlet syýasatymyzyň ileri tutulýan ugurlarynyň biridir. Berkarar döwletimiziň we agzybir jemgyýetimiziň öňünde bitiren aýratyn hyzmatlary, zähmetde, jemgyýetçilik durmuşynda gazanan uly üstünlikleri, eziz Watanymyza wepaly, sagdyn we ruhubelent nesilleri terbiýeläp ýetişdirýändikleri üçin zenanlarymyzyň «Zenan kalby» ordeni bilen sylaglanmagy, olara «Ene mähri» diýen hormatly atlaryň dakylmagy, köp çagaly maşgalalaryň ähli amatlyklary bolan täze ýaşaýyş jaýlary bilen üpjün edilmegi örän guwandyrýar.
Biziň Bitarap döwletimiz abraýly halkara guramalary, ilkinji nobatda bolsa, Birleşen Milletler Guramasynyň ýöriteleşdirilen edaralary we düzümleri bilen netijeli gatnaşyklary işjeň ösdürýär. Eneleriň we çagalaryň hukuklaryny hem-de bähbitlerini goramaga, gender syýasaty boýunça anyk maksada gönükdirilen wezipeleriň durmuşa geçirilmegine örän jogapkärli çemeleşýär. Türkmenistanyň Birleşen Milletler Guramasynyň Çagalar Gaznasynyň Ýerine ýetiriji Geňeşine hem-de Zenanlaryň hukuk ýagdaýy boýunça komissiýasyna saýlanmagy Garaşsyz Watanymyzyň dünýä ösüşindäki eýeleýän ornuny hemmetaraplaýyn pugtalandyrýan taryhy wakalardyr.
Eziz eneler!
Mähriban gelin-gyzlar!
Ösüp gelýän nesilleri belent watansöýüjilik we ynsanperwerlik ruhunda terbiýelemekde, olarda ata Watana, halka, jemgyýete hem-de maşgala bolan belent söýgi we hormat duýgularyny döretmekde mähriban enelerimiziň hyzmaty örän uludyr. Mährem enelerimiziň ýagşylyk etmek, zähmeti söýmek, akýürekli bolmak, ululary sylamak hakyndaky öwüt-ündewleri, ýokary ahlakly, dogruçyl, watançy, zähmetsöýer nesilleri ýetişdirmekde bitirýän işleri edep we terbiýe mekdebidir. Biz maşgala ojagyna wepaly, zähmetsöýer, edep-ekramyň nusgasy bolan enelerimize, gelin-gyzlarymyza guwanýarys. Olaryň abadan we bagtyýar durmuşda ýaşamagy barada hemişe alada ederis.
Mähriban eneler!
Hormatly gelin-gyzlar!
Sizi ajaýyp baýram — Halkara zenanlar güni bilen ýene-de bir gezek tüýs ýürekden gutlaýaryn! Siziň ähliňize berk jan saglyk, egsilmez bagt, maşgala abadançylygyny, Garaşsyz Watanymyzyň gülläp ösmegi ugrunda alyp barýan işleriňizde uly üstünlikleri arzuw edýärin!
Goý, ýüzüňiz hemişe bahar gülleri ýaly nur saçyp, kalbyňyz derýalar kimin joşgunly, durmuşyňyz ýaz ýaly owadan we gözel bolsun!
Türkmenistanyň Prezidenti
Gurbanguly BERDIMUHAMEDOW.
TDH
http://tdh.gov.tm/news/tm/articles.aspx&article11677&cat19


text:
Habarlar 5 fewral 2017
Resmi habar
Türkmenistanyň Prezidenti Karara gol çekdi
Birleşen Arap Emirlikleriniň “Toyota Central Asia FZE” kompaniýasy bilen 50 sany “Toyota Hiace” kysymly kiçi awtobusy, 200 sany “Toyota Corolla” kysymly ýeňil awtoulagy, olar üçin ätiýaçlyk şaýlaryny we sarp ediş serişdelerini satyn almak barada şertnamany baglaşmaga ygtyýar berildi.
2017 Выборы Президента Туркменистана
Garaşsyz Döwletleriň Arkalaşygynyň Synçylar topary Türkmenistanyň Prezidentiniň saýlawlaryna gözegçilik etmegini dowam edýär
Synçylar toparynyň agzalary saýlaw uçastoklarynda saýlawçylaryň sanawy, öňünden ses bermegiň barşy bilen tanyşdylar.


text:
12-nji ýanwarda geçirilen Hökümetiň mejlisinde wise-premýer M.Aýdogdyýew Ahal welaýatynyň Owadandepe obasynda «Türkmen aýna önümleri» täze kärhanasyny işe girizmäge taýýarlyk görlüşiniň barşy barada hasabat berdi. Bu desga daşary ýurtlardan getirilýän önümleriň ornuny tutýan harytlary öndürmek boýunça döwlet maksatnamasynyň durmuşa geçirilmeginiň çäklerinde amala aşyryldy. Ol dünýäniň esasy önüm öndürijilerinden getirilen enjamlar bilen üpjün edildi. Kärhana gurluşyk aýnalarynyň dürli görnüşlerini hem-de dürli görnüşli çüýşe gaplaryny öndürmäge mümkinçilik berýär. Aýna önümçiligi ulgamynda ýokary hünärli işgärleri taýýarlamak maksady bilen, türkmen hünärmenleri degişli okuwy geçdiler.
Şunuň bilen baglylykda, döwlet Baştutanymyz ýokary tehnologiýaly öňdebaryjy enjamlar bilen üpjün edilen döwrebap senagat desgalarynyň işe girizilmegi bilen, milli ykdysadyýetimiziň pudaklary, şol sanda gurluşyk serişdeleri, ýerli çig malyň esasynda dürli aýna önümlerini öndürmek ýaly geljegi uly ugurlar ep-esli ösdürilýär. Täze kärhananyň açylmagy ýurdumyzyň içerki bazaryny özümizde öndürilen ýokary hilli önümlere bolan islegleri has doly kanagatlandyrmaga mümkinçilik berer.


text:
Türkmenistanyň prezidenti Gurbanguly Berdimuhamedow Myrat Arçaýewi Türkmenistanyň döwlet ministri – “Türkmengaz” döwlet konserniniň başlygy wezipesine belledi diýip, TDH habar berýär.
Arçaýew mundan öň döwlet ministriniň – “Türkmengaz” döwlet konserniniň başlygynyň orunbasary wezipesinde işleýärdi.
Şeýle-de türkmen lideri Bahargül Abdyýewany, başga işe geçmegi sebäpli, Türkmenistanyň medeniýet ministriniň orunbasary wezipesinden boşatdy.Medeniýet ministriniň orunbasary wezipesine Nursähet Şirimow bellenildi.
Mundanam başga Berdimuhamedow Türkmenistanyň Russiýadaky doly ygtyýarly ilçisi Batyr Nyýazlyýewi şol bir wagtda ýurduň Bolgariýadaky doly ygtyýarly ilçisi wezipesine belledi.
Türkmenistanda resmileri ýokar wezipä, şol bir wagta birden birnäçe wezipä bellemek we ýygy-ýygydan işden boşatmak praktikasy iki on onýyllyga golaý dowam etdirilýär. Şol bir wagtda köplenç işden boşadylýanlaryň anyk nähili kemçilik goýberendigi aýdylmaýar, täze bellenilýän resmileriň terjimehallary çap edilmeýär.


text:
Iň soňky habarlar
Türkmenistanly we italiýaly aýdymçy-sazandalar Rossininiň eserlerini ýerine ýetirdiler
Şu ýyl opera sungatynyň ussatlarynyň biri, 19 asyr ýewropa saz medeniýetiniň ösüşine güýçli täsir eden italian kompozitory Joakkino Rossininiň aradan çykanyna 150 ýyl dolýar. Türkmenistanyň Medeniýet ministrligi bilen Italiýanyň Aşgabatdaky diplomatik wekilhanasynyň guran bilelikdäki konserti kompozitoryň ýagty ýadygärligine ...
Sagdynlyk - ruhubelentlik
Şu gün paýtagtymyzda Köpetdagyň eteginden geçýän şaýoluň ugry bilen ministrlikleriň we pudaklaýyn dolandyryş edaralarynyň wekilleriniň, talyp ýaşlaryň, köp sanly sagdyn–durmuş ýörelgesine tarapdarlaryň gatnaşmagynda köpçülikleýin welosipedli ýöriş geçirildi. Milli Liderimiziň göreldesinden ruhlanan adamlar döwlet Baştutanymyzyň ýurdumyzda sport hereketini ösdürmek boýunça ...
Türkmenistanyň Ilçihanasynyň topary Hytaýda ýerleşýän diplomatik wekilhanalaryň arasynda geçirilen futbol ýaryşynyň ýeňijisi
Pekin uniwersitetiniň sport toplumynda Hytaý Halk Respublikasynda ýerleşýän diplomatik wekilhanalaryň we halkara guramalarynyň işgärleriniň arasynda her ýyl geçirilýän 22-nji futbol ýaryşy boldy. Çäräni HHR-yň Daşary işler ministrligi hem-de Bedenterbiýe we sport batradaky baş ...
Birža täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 27-si hasaba alyndy. Daşary ýurt walýutasyna Birleşen Arap Emirliklerinden gelen telekeçiler we beýlekiler Türkmenbaşydaky nebiti gaýtadan işleýän zawodlar toplumynda öndürilen awtobenzini we polipropileni satyn aldylar. BAE-den we Owganystandan gelen işewürler Seýdiniň nebiti gaýtadan işleýän zawodynda ...
Gurbansoltan eje adyndaky etrabyň agyr atletika sport mekdebi pälwanlary taýýarlaýan merkez hasaplanýar
Daşoguz welaýatynyň Nurmuhammet Andalyp adyndaky geňeşliginde ýerleşýän sport mekdebi tanymallyga ýeten agyr atletikaçylaryň ençemesini taýýarlady. Golaýda onuň okuwçylarynyň biri, ýaş ştangaçy Reýimbergen Jumaýew halkara ýaryşynda şowly çykyş edip, milli ýygyndy topara dalaşgär boldy. Mekdebiň beýleki ...
Döwletliler köşgündäki baýramçylyk dabarasy
Şu gün Döwletliler köşgünde baýramçylyk çäresi geçirildi. Onda bu ýerde terbiýelenýän çagalar hormatly Prezidentimiz Gurbanguly Berdimuhamedowyň adyndan hurmadan taýýarlanan nygmatlary sowgat aldylar. Türkmenistanlylaryň ösüp gelýän nesli barada hemmetaraplaýyn alada etmek milli Liderimiziň durmuş syýasatynyň möhüm ugurlarynyň biridir. Ýurdumyzda körpeleriň ...
Garold Neýmark öz 80 ýaş toýuny we skripkaçylar toparynyň 40 ýyllygyny sungat muşdaklarynyň arasynda garşylady
Magtymguly adyndaky Sazly-drama teatrynda Türkmenistanyň halk artisti Garold Neýmarkyň 80 ýaşynyň dolmagy we “Mukam” skripkaçylar toparynyň döredilmeginiň 40 ýyllygy mynasybetli konsert boldy. Konsertden öň bolan söhbetdeşligimizde Garold Isaakowiç 60 ýyl mundan ozal 20 ýaşly gür buýra saçly ýigit ...
Şanly sene mynasybetli konsert
Şu gün paýtagtymyzyň owadan künjekleriniň birinde ýerleşen açyk sahna meýdançasynda geçirilen sungat ussatlarynyň konserti ählihalk baýramçylygynyň - Türkmenistanyň Konstitusiýasynyň we Türkmenistanyň Döwlet baýdagynyň gününiň ajaýyp döredijilik waspnamasy bolup ýaňlandy. Bu baýramçylyk halkymyzyň asyrlaryň jümmüşinden gözbaş alyp gaýdýan gadymy däpleriniň - ...
Astrahan oblastynda Türkmenistanyň Prezidentiniň sowgady bolan Magtymguly Pyragy adyndaky mekdep açyldy
Şu gün ýurdumyzda Türkmenistanyň Konstitusiýasynyň we Türkmenistanyň Döwlet baýdagynyň gününiň bellenýän wagty bu şanly senä bagyşlanan dabaraly çäreler daşary ýurtlarda hem geçirildi. Şunuň ýaly ajaýyp wakalaryň biri hormatly Prezidentimiz Gurbanguly Berdimuhamedowyň başlangyjy boýunça Türkmenistanyň ...
Milli hünärmenler tebigy betbagtçylyklaryň töwekgelçiligini azaltmak boýunça halkara tejribesi bilen tanyşdylar
Aşgabatda BMG-nyň Ösüş maksatnamasynyň (BMGÖM) guramagynda tebigy betbagtçylyklardan soň ýüze çykýan dikeldiş we durkuny täzeleýiş işlerine talaplara baha bermegiň usulýeti boýunça maslahat geçirildi. Duşuşyga ýurduň ugurdaş ministrlikleriniň we pudak edaralarynyň, halkara guramalarynyň we ...
Tbiliside dünýä goşulyşma işlerinde Türkmenistanyň eýeleýän ornuna bagyşlanan maslahat geçirildi
16-njy maýda Gruziýanyň Milli Ylymlar akademiýasynda (MYA) Türkmenistanyň Ilçihanasynyň ýardam bermeginde “Türkmenistan- Beýik Ýüpek ýolunyň ýüregi” temasyndan maslahat geçirildi. Foruma Gruziýada ýerleşýän diplomatik wekilhanalaryň we halkara guramalarynyň, ylmy jemgyýetçiligiň, köpçülikleýin habar ...
Türkmenistanly okuwçylar «Infomatrix 2018» halkara taslama olimpiadasynda baýrakly orunlary eýelediler
Buharestde «Infomatrix 2018» atly informatika halkara taslama olimpiýadasy geçirildi, oňa dünýä ýurtlaryň 43-sinden 11 ugur boýunça 595 işiň awtorlary bolan 1016 okuwçy gatnaşdy. Taslama işleriniň 7-sini, şol sanda bilelikdäki işleri taýýarlan okuwçylaryň 11-si ýurdumyza wekilçilik edip, kümüş ...


text:
ABŞ-nyň prezidenti Donald Trump öz saýlaw kompaniýasynyň Orsýet bilen gatnaşyklarynyň derňewine ýolbaşçylyk eden Federal derňew býurosynyň (FBI) müdiri James Komeýi wezipesinden çetleşdirdi.
“Prezident Federal derňew býurosynyň müdirini işden boşatmak hakynda baş prokuroryň we baş prokuroryň orunbasarynyň rekomendasiýalaryny kabul etdi” diýip, Ak Tamyň metbugat wekili Sean Spiser 9-njy maýda žurnalistlere aýtdy.
Tramp Komeýe ýazan hatynda ýurduň baş kanun goraýjy agentligine “netijeli ýolbaşçylyk etmäge siz ukyply däl, täze ýolbaşçy gerek" diýdi.
Federal derňew býurosynyň müdirleri 10 ýyl möhlet bilen bellenýär. Öz edarasynda abraýa eýe bolan 56 ýaşly Komeý dört ýyl mundan ozal öňki prezident Barak Obama tarapyndan bellenipdi.


text:
Korrupsiýa garşy göreşýän aktiwist we oppozision syýasatçy Alekseý Nawalnyý korrupsiýa garşy planlaşdyrylan protestleriň öňüsyrasynda Moskwada öýüniň golaýynda tussag edildi.
Onuň aýaly Ýuliýa Nawalnaýa adamsynyň öz tarapdarlaryny 12-nji iýuna planlaşdyrylan protestleri geçirmäge ündändigini Twitter arkaly habar berdi.
Nawalnynyň korrupsiýa garşy göreş fondundaky çeşmeler öz edara jaýlarynda elektrik togunyň we internetiň kesilendigini aýtdylar.
Moskwadaky protestler ýerli wagt bilen 14:00 bellendi. Şuňa meňzeş demonstrasiýalaryň ýene 200 çemesi şäherde geçirilmegi planlaşdyryldy.
Moskwadaky demonstrasiýanyň häkimiýetler tarapyndan rugsat berlen ýerinde şäheriň çet böleginde geçirmek göz öňünde tutulypdy, emma 11-nji iýunda Nawalnyý öz tarapdarlaryny Kremliň golaýyndaky Twerskaýa merkezi köçesinde geçirmäge çagyrdy.
Nawalnynyň korrupsiýa garşy mart aýynda geçiren protest aksiýasyna köp adam gatnaşyp, diňe Moskwanyň özünde 1000 çemesi adam tussag edilipdi.


text:
Türkmenistanyň prezidenti Gurbanguly Berdimuhamedow şenbe güni il içinde döreden aýdym-saz eserleri bilen giňden tanalýan estrada aýdymçylarynyň ikisine - Türkmen döwlet medeniýet institutynyň Halk döredijilik bölüminiň çeper ýolbaşçysy Şamämmet Bäşimowa hem-de “A-Studio” firmasynyň direktory Akmuhammet Saparowa “Türkmenistanyň halk artisti” diýen hormatly ady dakmak hakyndaky karara gol çekdi.
Hökümet kararynda aýdymçylara bu hormatly adyň ak ýürekden çekilen zähmet üçin berlendigi aýdylýar.
Şamämmet Bäşimow halk içinde ilki “Güneş”, soňra “Dessan” ansambllarynyň aýdymçylarynyň hataryndaky aýdym-sazlary bilen giňden meşhur bolan bolsa, Akmuhamet Saparow halk içinde Magtymgulynyň sözlerine aýdýan “Başlady”, şahyr Aşyrguly Baýryýewiň sözlerine ýerine ýetirýän “Razy men bu dünýeden” ýaly aýdymlary bilen tanaldy.
Emma Akmuhamet Saparow S.Nyýazowyň prezidentlik eden ýyllarynda ýanamalara hem sezewar boldy.


text:
Eýranyň nebit ministriniň 29-njy ýanwarda IRNA habar gullugyna aýtmagyna görä, Tähran Türkmenistanyň garşysyna ýene bir şikaýat bilen Halkara arbitraž kazyýetine (HAK) ýüz tutmakçy bolýar.
Bižan Zangene “Tähran bilen Aşgabat bir-birlerine garşy şikaýatlary yzarlaýarlar. Türkmenistan Eýranyň 1.5 milliard dollar bergisiniň bardygyny aýdýar, emma biz bu sanyň dogry däldigine ynanýarys” diýdi.
“Biziň pikirimizçe, bu baha gaty ýokary, ol azaldylmaly... beýleki şikaýat Türkmenistandan importirlenen gazyň hili barada” diýip, Zangene aýtdy.
Iki ýurduň arasynda 2016-njy ýylyň aýaklarynda başlan gaz dawasy ondan bir ýyl soňra Eýrana akdyrylýan gazyň kesilmegine getiripdi. Türkmenistan eksport edýän gazynyň bahasyny ýokarlandyrmak üçin, gazy kesmek bilen ozal-da ençeme gezek haýbat atypdy. Eýranyň demirgazyk regionlaryna, gaza baý günortadan uzakda ýerleşýändigi sebäpli, aýratyn-da gyş aýlarynda, Türkmenistandan gaz gerek bolýar diýip, IRNA habar gullugynyň maglumatynda aýdylýar.
Şol sebäpden Eýran gazyň akyp durmagyny üpjün etmek üçin ýurdy kanagatlandyrypdy. Ýöne soňky birnäçe ýyllykda Eýran sowuk demirgazyk regionlaryna gaz ýetirmek üçin zerur bolan geçirijini gurup tamamlady, türkmen gazyna garaşlylykdan dyndy.
2008-nji ýylyň gyşynda howanyň adatdan daşary sowuk mahalynda Türkmenistan gazyň bahasyny sekiz esse artdyryp, 1000 m3 bahasyny 40 dollardan 360 dollara ýetirdi. Agyr şertlerde Eýran hökümeti bu baha bilen ylalaşmaly boldy, ýöne soňra gazyň bahasynyň aşaklamagy netijesinde Türkmenistandan akdyrylýan gazyň hem bahasy aşaklady.
Türkmenistan Eýranyň özüne bolan bergisini 1,5 milliard bilen 1,8 milliard dollar aralygynda diýip berýär. 2017-nji ýylyň dekabrynda Türkmenistan bu mesele boýunça Halkara arbitraž kazyýetine ýüz tutdy. Şondan soňra Eýran-da şol mukdarda öwez puluny talap edip, bu kazyýete ýüz tutmak kararyna geldi.
Eýranyň şikaýaty üç bölekden ybarat: Türkmenistanyň öňünden duýdurmazdan 2017-nji ýylyň ýanwarynda berýän gazyny kesmegi, gazyň hiliniň pesligi, şeýle hem bahanyň ýokarydygy. IRNA habar gullugynyň maglumatynda Eýran öz goňşusyndan gaz import etmäge indi mätäç däl hem bolsa, goňşulary bilen iş salyşmagy ýaýbaňlandyrmak we regional energiýa bazarynda bolmak maksady bilen gaz importyny dowam etdirýär diýilýär.
Eýranyň nebit ministriniň orunbasary Hamid-Reza Aragy IRNA habar gullugyna beren interwýusynda Tähran şindi-de Aşgabatdan tebigy gaz satyn almaga gyzyklanýar, “ýöne olar geljekde arzanrak bahany kabul etmeseler, biz bu meseläni Halkara arbitraž kazyýetine äkideris” diýdi.
Herniçik-de bolsa, dawada utulan Türkmenistan bolar. Birinjiden, ol özüniň iň uly müşderisi, ýagny Eýrany ýitirer. Ikinjiden, bu ýurtdan tebigy gaz eksport etmek gaty harajatly zat. Sebäbi Türkmenistan gazyny özüniň täze müşderilerine, ýagny Hytaýa, Ýewropa we Pakistana ýetirjek bolsa, oňa uzak, gymmatbaha geçirijiler gerek bolar. Türkmen gazyny Eýrana ýetirmek üçin bolsa uly harajat gerek däl, iki ýurt goňşy. Üçünjiden, dünýäniň iň uly tebigy gaz rezerwleriniň biri bolan Türkmenistana gazyny eksport etmek üçin Eýran gerek diýip, IRNA habar gullugynyň maglumatynda bellenýär.


text:
Salam gadyrdan ildeshlerim! Mahriban doganlarym!
Sizing hemmangizi bu gunki Halasgar Isa Mesihing doglan guni bilen gutlayaryn! Sizing her biringize we mashgala ojagyngyza Rebbimizing bereketlerini, parahatchylygyny, shatlygyny oz adymdan, mashgalamyng adyndan we butin imanly doganlarymyng adyndan arzuw edyarin!
Gechen gepleshigimizde Mesihing dunya gelmelidigi barada ongunden aydylan ajayyp wadalary yagny pygamberlikleri we olaryng Isa Mesihing doglyshy bilen berjay bolandygyny we olarda aydylan ajayyp hakykatlary sizing bilen owrendik.
Hudayyng bash perishdesi Jebrayyl pak gyz bolan Meryeming yanyna gelip ine sheyle diyipdi: “«Gorkma, Merýem, sen Hudaýyň nazarynda merhemet tapdyň. 31 *Sen göwreli bolup, bir ogul dograrsyň. Onuň adyna Isa dakarsyň. 32 Ol beýik bolar, Oňa Beýik Allanyň Ogly diýler. Reb Hudaý Oňa atasy Dawudyň tagtyny berer. 33 *Ol Ýakubyň nesliniň üstünden ebedilik şalyk sürer, patyşalygynyň soňy bolmaz». Luka 1:30-33
Doguljak chaga barada aydylan zatlar gaty hayran galdyryar! Onung ady hem “Isa” bolar bu bolsa “Halasgar” diymegi angladyar. Ol beyik bolar, Onda Patyshalyk tagty bolar, shalygynyng songy bolmaz!
Bu aydylanlar berjay bolmanka, oz gozlering bilen gormankang bulara ynanyp bolarmy? Adam olchegi bilen bu zatlar bolup bilermi? Hudayda bolan Biri yagny Beyik Allanyng Ogly gelip Ynsan bolup yasharmy? Munga elbetde ynanmak we Kabul etmek biz ynsanlara kyn dushup biler! Bibi Meryem hem bu habary eshiden-de, «Bu nähili bolar? Men heniz durmuşa çykamok ahyry» diýdi.
Meryem uchin beyle zat bashda mumkin daldi, chunki ol hem bizing yaly adaty ynsan bolup Hudayyng bu beyik zatlaryna angy bilen dushunip bilmeyardi. Emma bash Perishde Jebrayylyng ony ynanmaga ruhlandyryp aydan ine bu sozlerinden songra ol ynandy. Angy bilen doly dushunip bilmesede, kalbynda iman etdi. Perishde onga bizing uchin hem wajyp bolan bir hakykaty aytdy: “«Mukaddes Ruh seniň üstüňe iner, Allatagalanyň gudraty seniň üstüňe kölege salar. Şonuň üçin hem doguljak Mukaddes saýylar, Oňa Hudaýyň Ogly diýler. 36 Anha, seniň garyndaşyň Elizabet hem garrydygyna garamazdan göwresinde çaga bar. Önelgesiz diýilýän bu aýalyň eýýäm altynjy aýydyr. 37 *Hudaý üçin hiç bir mümkin däl zat ýokdur». 38 Merýem: «Men Rebbiň bir gyrnagydyryn. Goý, maňa seniň aýdyşyň ýaly bolsun» diýdi. Şundan soň perişde onuň ýanyndan gitdi.
Eger bu gun biz hem heniz oz aklymyza, dushunjamize dayanyp Hudayyng bu beyik gudratyny ret edyan bolsak onda Jebrayyl perishdaning ine bu aydan sozi sanga hem ynanmaga yardam etsin: “Huday uchin hich bir mumkin dal zat yokdur”
Geling bu ajayyp “Chaganyng” yagny Halasgaring, Baky Patysha bolan birining doglushynyng nahili bolup gechendigini owreneli!
Hudayyng asyrlaryng dowamynda pygamberler arkaly aydanlary hem, Jebrayylyng bibi Meryeme aydanlary hem doly jikme-jiklik bilen berjay boldy. Ine Yazgy Mesihing dogulyshyny sheyle beyan edyar:
Isanyň dogulmagy
1 *Şol günlerde rim imperatory Awgustus tutuş Rim imperiýasynda ilat ýazuwyny geçirmeli diýen perman çykardy. 2 Bu ilkinji ilat ýazuwy bolup, ol Kiriniusyň Siriýa hökümdarlyk edýän döwründe geçirildi. 3 Hemmeler ýazylmak üçin öz şäherine gitdiler.
4 *Şeýlelikde, Ýusup hem Jeliledäki Nasyra şäherinden Ýahudadaky Dawut şäheri Beýtullahama gitdi, sebäbi ol Dawudyň urugyndan bolup, onuň nesline degişlidi. 5 Ýusup ýazylmak üçin ol ýere göwreli adaglysy Merýem bilen bile gitdi. 6-7 Olar Beýtullahamdakalar, Merýemiň aýy-güni dolup, ilkinji ogluny dogurdy. Merýem Ony gundaga dolady-da, bir ahyrda ýatyrdy, sebäbi olara myhmanhanada ýer ýokdy.
Sereding Ishaya pygamber arkaly Huday bu doglan “chaga” barada nahili ajayyp sozleri aydyar:
“Biziň üçin bir çaga doguldy, bir ogul berildi bize,
hökümdarlyk onuň gerşinde bolar; Onuň ady
Ajaýyp Maslahatçy, Gudratly Hudaý, Ebedi Ata, Parahatlyk Şazadasy bolar.
7 Hökümdarlygy dynuwsyz öser, parahatçylygy tükeniksiz bolar.
Dawudyň tagtyndan baky berkarar eder öz patyşalygyny.
Patyşalygy adalatlylyk hem dogrulyk bilen goldar” Ishaya 9:6-7
Dunyaning Halasgari, Baky Patyshasy, Ajayyp Maslahatchy, Gudratly Huday, Parahatlyk Shazadasy, Beyiklering Beyigi, Beyik Hudayyng Ogly, Hudayda bolan Baky Soz, Emanuwel gelip adaty bir yagdayda, adaty bir obada, adaty bir mashgalada doguldy! Ol Ozuni sheyle bir kicheltdi welin, hatda gul hasiyetini aldy…Onga hatda myhmanhanada hem yer tapylmandy…Yaradyjy Huday “yaradylanlaryng arasyna geldi” Ozuni kichijik “chaga” bolup olara ynandy. Bizing yaly dogulyp, yashap, kynchylyk gorup, hatda ezyet chekip yashady sheydip bizing ejziliklerimize, kynchylyklarymyza, agyrylarymyza gamhorluk etmegi uchin bize teselli bermek uchin muny etdi!
Ol elbetde dogulanda ing guychli gudratly bir shol dowurdaki Patyshanyng koshgunde hem doglyp bilerdi, emma Ol adaty bir mashgalany saylady, adaty bir yagday bilen dogldy. Patyshanyng chagasy bolup doglan bolsa elbetde bu barada hemme yerde habar berilerdi, jar chekilerdi, toy tutulardy…
Emma Huday muny islemedi, Ol iman arkaly ynsanlaryng ilki bilen kalbynda dorejek Patyshalygy gurup, shol yureklerde baky Patysha bolup dogulmak islapdi. Ozune syyasy hakimyet, at-abray isleman tersine bizing ejizliklerimizi gotermage, gunalerimizi bagyshlamaga we bizi baky dowzah naletinden halas etmek ucin Ozuni kicheltdi!
Ine, bu sebapden, hem gelip bir merkez bolan Iyerusalim shaherinde dogulman, chet bir obada Beytullahamda doguldy. Bu barada Huday ilkinji bushluguny patysha koshgunde dal-de, yonekey chopanlar arasynda ayan etdi! Bilshimiz yaly chopanlar, yonekey bir adamlar bolup durmushynyng kop bolegini meydanda, wagshy haywanlardan bolan howp astynda we halk tarapyndan ing pes durmush gatlagynda bolan adamlardy. Emma Huday yuz gormedi, shol yonekey chopanlara Mesihing dogulyshy baradaky Hosh Habary bushlady! Bu bushluk hayran galdyyryjy ajayypdyr:
Çopanlar we perişdeler
8 Şol ýere golaý ýaşaýan çopanlar bardy. Olar gijelerine düzde galyp, sürülerini goraýardylar. 9 *Birdenkä olaryň öňünde Rebbiň bir perişdesi peýda bolup, Rebbiň ýalkymy daş-töweregi ýagtyltdy. Çopanlar gaty gorkdular. 10 Perişde olara şeýle diýdi: «Gorkmaň! Men size ähli halky begendirjek şatlykly Hoş Habar getirdim: 11 *Şu gün Dawudyň şäherinde siziň üçin Halasgär doguldy. Ol — Rebbimiz Mesihdir. 12 *Ine, bu size bir alamat bolar: siz gundaga dolangy, ahyrda ýatan bir çagany taparsyňyz». 13 Birdenkä perişde bilen birlikde san-sajaksyz gögüň goşuny göründi. Olar Hudaýy öwüp:
14 *«Gökler gögünde Hudaýa şöhrat bolsun! Hudaýdan merhemet tapan ýerdäki ynsanlara parahatlyk bolsun!» diýýärdiler.
15 Perişdeler çopanlaryň ýanyndan aýrylyp, göge göterilenlerinde, çopanlar biri-birlerine: «Ýörüň, Beýtullahama gideliň. Rebbiň bize aýan eden bu wakasyny göreliň» diýişdiler.
16 Şeýlelikde, olar gyssanmaç gidip, Merýemi, Ýusuby we ahyrda ýatan çagany tapdylar. 17 Olar Isany görenlerinde, bu Çaga hakda özlerine aýdylan sözi olara gürrüň berdiler. 18 Çopanlaryň gürrüňlerini eşidenleriň bary haýran galdylar. 19 * Merýem bolsa bu ähli zatlar hakda çuňňur pikire batyp, olary ýüreginde saklaýardy. 20 Çopanlar hemme görüp-eşidenleriniň özlerine aýdylyşy ýaly bolandygy üçin, Hudaýy şöhratlandyrdylar, öwgüler aýdyp, yzlaryna dolandylar.
Dunyaning bu ajayyp Halasgarining dunya inmegi barada jar chekmegi Hudayyng goklerdaki perishdeleri arkaly ayan edildi. Yerde ynsanlar arasynda Rebbing Halasgaring dogulanyna entek jar chekilip Hudaya owguler aydymlarda yanglanmasa-da Hudayyng goklerde perishdelerden doly goshuny or-gokden turup asmany dolduryp Yaradana owguler aydyardylar!
*«Gökler gögünde Hudaýa şöhrat bolsun! Hudaýdan merhemet tapan ýerdäki ynsanlara parahatlyk bolsun!» diýýärdiler.
Elbetde sheyle Gudratyguychli Hudayyng bize gorkezen merhemeti uchin, Halasgar bolup dunya gelendigi uchin Onga baky owguler bolsun!
Gudratyguychli Huday dinge bir yonekey bir chopanlara bu ajayyp waka barada aytmak bilen chaklenman. Alem-jahanda yagny yyldyzlar dunyasinde hem bir alamat berdi. Bu barada hem Injilde shayatlyk edilyar.
”Hirodes patyshanyng zamanynda, Yahudanyng Beytullaham shaherinde Isa eneden dogulanda, ine, Iyerusalime gundogardan munechjimler gelip: ”Yehudylaryng Patyshasy bolup doglan nirede?” Biz gundogarda Onung yyldyzyny gorup Onga sejde etmage geldik!” diydiler” Matta 2:1-2
Belki sizde, ”munechjimler kim?” diyen sorag yuze chykandyr. Munechjimler yonekey bir adam bolman akyldar we bilimli adamlar bolupdyr. Olar durli ylymlary owrenipdirler. Bu munechjimler yyldyz ylymyny owrenyan alymlardy. Munga bizing hazirki ylmy dilde astranomiya ylymy diyilyar. Olar gundogarda yashayardylar. Bilshimiz yaly gundogarda yashayan halklar ichinde sheyle yyldyzlary owrenyan alymlar bolupdyr. Munga mysal edip, Ozbegistandaky Samarkand shaherinde Ulugbek tarapyndan gurlan yyldyzlary owrenyan merkezi mysal gorkezse bolar. Irki dowurlerde shol yerlerde hem bu ylym we bashgada kop ylym bilen meshgullanan akyldar adamlar yashap gechipdirler.
Isa Mesihing doglandygy uchin Yerusalime gelen akyldarlar ”ayratyn bir yyldyzy” goryarler. Bu yyldyz beyleki yyldyzlardan has uytgeshikdi. Chunki ylmy barlag netijeleri esasynda shol wagt yagny Isa doglanda, Yupiter we Saturn planetalary birwagtda ”Balyk” diyip atlandyrylan yyldyzlar toplumy bilen bir nokada gelipdir. Bu yagday bash aylap dowam edipdir. Bu sebapden, akyldarlar sheyle yyldyzlar dunyasinde bolyan tasin yagdayyng, Baky Patysha bolup geljek Mesih bilen baglydygyny owrenipdirler. Olar Ol Mesihing dunya geljekdigini, bu goren alamaty esasynda yone bir ylmy tarapdan owrenman, kalbyndan Mesihe ynanypdyrlar. Shonung uchin biz olaryng uzak, howply yoly gechip shol doglan ”chaga” sejde etmage gelendiklerini goryaris.
”Ine, gundogarda goren yyldyzlary onglerine dushup, chaganyng bolan yerining ustune gelip durdy. Olar yyldyzy gorup juda begendiler. Oye girip, chaga bilen ejesi Meryemi gorduler. Dyzlaryna chokup, Onga sejde etdiler-de, hazynalaryny achyp, altyn, ladan we mur sowgat berdiler.”
Sereding, sizing taze doglan chaganyza uzak bir yurdyng beyyik tanymal alymlary sejde etmage gelse we ing gymmat baha sowgatlar getiren bolsa, onda siz chagangyzyng adaty daldigini bilersingiz!
Sheydip biz adaty doglan Isa Mesihing adaty dal bir Shahsyyetdigine goz yetiryaris!
Mundan bashgada akyldarlaryng bu ”chaga” bardaky habary butin Yerusalim shaherini we Hirodes patyshanyng koshgunde galagopluk doretdi. Hey bir kichijik adaty chaga sheyle galagopluk doredip bilermi? Bu yagdayda hem Isa Mesihing adaty daldigini gorup bolyar!
Gadyrdan ildeshim, ine sheyle kop delillerden song sen name pikir edyang?
Pygamberlikler edilen, gokde yydyzlar dunyasinde alamat gorkezilen, alymlar-akyldarlar gelip sejde eden, perishdeler tarapyndan bushlanan, chopanlar tarapyndan gorulen, Yerusalimda patysha koshgunde hem galagopluk doreden bu Halasgar Isa Mesihe ynanmak isleyarming! Ol bu gun iman arkaly sening kalbyngda dogulmak isleyar, sening durmushyngy tazelemek we gunaleringden halas edip yureginge we durmushynga parahatlyk bermek isleyar!
Gadyrly imanly doganlarymyz, sheyle ajayyp baky we beyik Halasgar Rebbimizing bizing uchin bu dunya gelendigine shatlanalyng we owguler aydalyng! Sizing hemmangizi yene bir gezek Mesihing doglan guni bilen gutlayaryn.
Sizing bilen yene-de dushushyanchak hosh sagbolung!


text:
Ingi
INGI - icki organlaryn ya-da icrakde yerleshen dokumalaryn oz yerlerini uytgedip, dashky ortuginin bitewiligine zyyan yetirman, derasty ya-da myshsara kletcatka boshluklaryna cykmagy. Adamlarda koplenc garyn ingisi bolyar. I-nin doreyshine gora dogabitdi we son doran (operasiyadan son we bashga yagdaylarda) gornushleri bolup biler. Garyn I-sinin doran yerine gora gasyk, but, gobek, yanjyk we icki (diafragma, garyn yaglary) I-ler yaly gornushleri bolyar. I-nin doremegine garyn boshlugynyn diwarynda bolyan uytgeshmeler we anatomic gurlushynyn (gasyk ginishliginin we gobek halkasynyn)we bashgalaryn ayratynlyklary sebap bolyar. Shu sebaplerin utgashmagy netijesinde garyn boshlugynyn diwarynyn gowshak yerleri pokgeryar we I. haltasy doreyar. I. haltasyna ayry-ayry organlar (koplenc halatlarda ince icege, garyn yagy) giryar. Dashky I. onat bildiryar. Keselli yatanda I-nin pokgerip cykan yeri oz-ozunden ya-da cala basylanda, garyn boshlugyna gidyar. I otusdigice ulalyar we hereket edilende azar beryar. Deri astyndaky I haltasyna dushen organlara sahel bir zat bolsa zeper yetmegi mumkin. Icki organlar I haltasynda kop saklansalar, olar ozara bitishyar. Sheyle bolanda I-nin son yerine yetip bolmayar. I-nin agyr gornushi onun gysylmagydyr. Usgurlende we agyr fiziki ish we s.m zerarly bedene agram salynanda I.haltasyna icege dushup gysylyar. Sheyle yagdaylarda I-ni yerine eltmek kyn, ony operasiya etmeli.
Bejerilishi: I. dine hirurgiya yoly bilen bejerilyar. Yorite dany (bandaj) peydalanylanda, I wagtlayynca onatlashyar. Yone icki organlaryn ozara bitishmegine we garyn boshlugynyn gowshamagyna eltyar. I-nin beterleshmezligi ucin, ol hokman operasiya edilmelidir.
Profilaktikasy: nasaga bedenterbiye bilen meshgullanmak hroniki usgulewugin bejertmeklik, horlanmazlyk, asha semremezlik, ayallara gowreli wagty gushak (bandaj) danmaklyk we cagasy bolandan son, garyn muskullaryny massaj etmelik maslahat berilyar.


text:
Türkmenistan we Özbegistan Söwda öýlerini açar
Türkmenistanda we Özbegistan Respublikasynda Söwda öýlerini döretmek hakynda Türkmenistanyň Söwda we daşary ykdysady aragatnaşyklar ministrligi bilen Özbegistan Respublikasynyň Daşary söwda ministrliginiň arasynda Ylalaşyga gol çekildi. Bu barada Trend Özbegistan Respublikasynyň Daşary söwda ministrliginiň metbugat gullugyna salgylanyp habar berýär. Bellenilişi ýaly, ylalaşyk Türkmenistanyň Prezidenti Gurbanguly Berdimuhamedowyň Daşkende döwlet saparynyň çäklerinde gazanyldy. «Söwda öýleriniň açylmagy bize mundan beýläk hem...


text:
Iň soňky habarlar
«Ak şäherim Aşgabat» atly köpugurly halkara sergi
Paýtagtymyzda “Ak şäherim Aşgabat” atly XVII köpugurly halkara sergi öz işine başlady. Sergi häzirki Türkmenistanda şähergurluşyk, binagärlik hem-de şäher düzümini döretmek ulgamynda gazanylan üstünlikleri, toplanan iş tejribesini hem-de geljegini görkezýär. Gözden geçirilişi guraýjylar — Aşgabat şäheriniň häkimligi hem-de ýurdumyzyň Söwda-senagat ...
Türkmenistanyň IX halkara Gaz kongresi netijelerini jemledi
«Awaza» milli syýahatçylyk zolagynda IX halkara Gaz kongresi işini tamamlady. Ol gaz pudagynda döwletara hyzmatdaşlygy ösdürmegiň täze ugurlaryny kesgitledi hem-de geljek üçin bilelikdäki meýilnamalaryň utgaşdyrylmagyna ýardam berdi. Ozal habar berlişi ýaly, “Türkmengaz” döwlet konserni we Gollandiýanyň «KNW Holland» kompaniýasy şu ýyl geçirilen bu iri ...
Lebap welaýatynyň administratiw merkezinde gök-miwe önümleri saklanylýan iri sowadyjy toplum guruldy
Türkmenabat şäheriniň günortasynda birbada 3 müň tonna gök-miwe önümleri saklanylýan sowadyjy toplum işe girizilmäge taýýarlanylýar. “Lebapmiwe” welaýat obasenagat birleşiginde habar berlişine görä, täze desganyň gurluşyk-oturtma we işe goýberiş- sazlaýyş işleri umuman tamamlandy, eýýäm iýun aýynda ...
“Altyn asyr” topary - AFK 2018-iň kiçi Kubogynyň eýesi
Aziýa futbol konfederasiýasynyň Kuala-Lumpur şäherinde (Malaýziýa) ýerleşýän ştab-kwartirasynda AFK 2018 Kubogynyň zonal ýaryşlarynyň ýeňijilerini sylaglamak dabarasy boldy. “D” toparçanyň, şeýle hem “Merkezi zolakda” ýeňiji Türkmenistanyň Aragatnaşyk ministrliginiň “Altyn asyr” futbol toparyna ýakynda Aşgabatda iş sapary bilen bolan, ...
Türkmenistan ählumumy maglumatlar ulgamyna goşulýar
Ýakynda «Russia Today» halkara teleýaýlymynyň topary Türkmenistanda boldy. Munuň özi türkmen kärdeşleri bilen maglumat alyşmagyň mümkinçiliklerini, hyzmatdaşlyk hakyndaky resminamanyň taslamasyny işläp taýýarlamak bilen baglanyşykly sapara öwrüldi. Russiýaly žurnalistleriň pikirine görä, häzirki döwürde bu ugruň uly geljegi bardyr. Soňky ýyllarda biziň ...
“Demirgazyk - Günorta” ulag geçelgesi - sebitiň ýük akymlarynyň “altyn halkasy”
Nobatdaky konteýner ýük düzümi Hytaý - Gazagystan - Türkmenistan - Eýran ugry boýunça menzil aşdy - 9-njy maýda günebakar tohumynyň 1150 tonnasy ýüklenen ýük düzümi HHR-iň demirgazygynda ýerleşýän Baýan-Nur şäherinden çykdy we “Demirgazyk - Günorta” ulag geçelgesi boýunça ugrady. Türkmenistanyň demir ýol ulgamynyň ...
Awazada IX halkara Gaz kongresi açyldy
Şu gün «Awaza» milli syýahatçylyk zolagyndaky “Berkarar” myhmanhanasynda Türkmenistanyň IX halkara Gaz kongresi öz işine başlady. Energetika pudagyndaky halkara hyzmatdaşlygyň ösdürilmegine täze itergi bermek maksady bilen, ýurdumyzda däp boýunça geçirilýän iri ýöriteleşdirilen forumy “Türkmengaz” Döwlet konserni bilen Gollandiýanyň “KHB Holland” kompaniýasy ...
Türkmenistanyň Mejlisinde bolan duşuşyk
Şu gün Mejlisde Ýewropa Bileleşiginiň Merkezi Aziýa ýurtlary boýunça ýörite wekili Peter Burianyň ýolbaşçylygynda paýtagtymyza iş sapary bilen gelen Ýewropa Bileleşiginiň wekiliýeti bilen duşuşyk boldy. Söhbetdeşligiň barşynda myhman şu ýylyň martynda geçirilen, hormatly Prezidentimiz Gurbanguly Berdimuhamedowyň oňyn syýasaty bilen baglanyşyklylykda Garaşsyz, Bitarap ...
«Türkmenmaşyngurluşyk» konserni elektrotehniki önümleriň we durmuş tehnikasynyň çykarylyşyny artdyrýar
“Türkmenmaşyngurluşytk” konserniniň Aşgabatdaky “Türkmenkabel” zawody çykarylýan önümleriň görnüşini köpeltdi. Kärhanada döredilen täze önümçilik uçastoklarynda tok harçlanyşyny hasaplaýan elektron enjamlary, transformator kiçi beketleri—KTPN-leri çykarmak ýola goýuldy, senagat we durmuş ...
Milli köpçülikeýin habar beriş serişdeleriniň wekilleri teleradiogepleşikleriň halkara ölçegleri bilen tanyşdylar
Paýtagtymyzyň “Ýyldyz” myhmanhanasynda ÝeHHG-nyň Aşgabatdaky Merkeziniň guran “Teleradiogepleşikleri düzgünleşdirmek babatda halkara ölçegleri we gepleşikleri taýýarlamagyň täze usullary” temasyndan iki günlük okuw öz işini tamamlady. ÝeHHG-nyň bilermenleri Anna Kaçkaýewa (Russiýa) we ...
Türkmenistanly we italiýaly aýdymçy-sazandalar Rossininiň eserlerini ýerine ýetirdiler
Şu ýyl opera sungatynyň ussatlarynyň biri, 19 asyr ýewropa saz medeniýetiniň ösüşine güýçli täsir eden italian kompozitory Joakkino Rossininiň aradan çykanyna 150 ýyl dolýar. Türkmenistanyň Medeniýet ministrligi bilen Italiýanyň Aşgabatdaky diplomatik wekilhanasynyň guran bilelikdäki konserti kompozitoryň ýagty ýadygärligine ...
Sagdynlyk - ruhubelentlik
Şu gün paýtagtymyzda Köpetdagyň eteginden geçýän şaýoluň ugry bilen ministrlikleriň we pudaklaýyn dolandyryş edaralarynyň wekilleriniň, talyp ýaşlaryň, köp sanly sagdyn–durmuş ýörelgesine tarapdarlaryň gatnaşmagynda köpçülikleýin welosipedli ýöriş geçirildi. Milli Liderimiziň göreldesinden ruhlanan adamlar döwlet Baştutanymyzyň ýurdumyzda sport hereketini ösdürmek boýunça ...


text:
“Altyn asyr” AFK-NYŇ Kubogy ugrunda ýaryşy dowam eder
“Altyn asyryň” garşydaşy bije çekişlikden soň kesgitlener
Aziýa futbol konfederasiýasynyň ýaryşlarynyň toparçadaky tapgyry tamamlandy. “D” toparçasynyň toparlarynyň duşuşyklary türkmen janköýerleriniň aýratyn ünsüni çekdi, şonda 6 oýnuň dowamynda biziň iki toparymyz güýç synanyşdy. Olar ýurdumyzyň çempiony “Altyn asyr” hem-de Türkmenistanyň Kubogynyň eýesi “Ahal” toparlarydyr.
Jemleýji tapgyryň esasy duşuşygy Duşenbede geçirilip, ol ýerde Aşgabadyň “Altyn asyry” we Täjigistanyň “Istiklol” topary duşuşdy.
Biziň toparymyz ýaryş tertipnamasynda garşydaşyndan iki utuk yzda barýardy. Bu bolsa meýdançanyň eýelerine ruhuny galdyrýan uly artykmaçlyk berýärdi. Türkmen futbolçylaryna bolsa diňe ýeňiş zerurdy. Şol ýeňiş ugrunda ýer eýelerinden üstün çykmak üçin ildeşlerimize öz ähli erkini-yhlasyny bir ýere jemlemek gerekdi.
Şoňa görä-de, Türkmenistanyň Aragatnaşyk ministrliginiň topary uly hyjuw bilen oýna çykdy. Onuň üçin duşuşygyň birinji ýarymy üstünlikli boldy — iki pökgi “Istiklolyň” derwezesine salyndy. Oýnuň başynda Furkat Tursunow tapawutlandy, ahyrky minutda bolsa Zafar Babajanowyň dürs urgusy derwezä girdi.
Ýagdaýlaryň şunuň ýaly barşy türkmen futbolçylarynda oýnuň bagtly netije bilen tamamlanmagyna umyt oýardy. Emma duşuşygyň ikinji ýarymy has dartgynly boldy. “Istikloly” hatda deňlik hem kanagatlandyrýardy. Biziň garşydaşlarymyz ep-esli tagalla edip, bir jogap pökgini saldy.
Duşuşygyň soňlarynda, goşulan minutlaryň birinjisinde türkmen toparynyň derwezesine 11 metrlik jerime urgy ýerine ýetirilenden soň, hasap 2:2 boldy. Emma goşulan ýedinji minut “Altyn asyr” üçin bagtly pursatlary bagyş etdi, şonda Mihail Titow duşuşygyň tamamlanmagyna bary-ýogy sähelçe pursat galanda, biziň toparymyza ýeňiş getiren üçünji pökgini tora saldy. Türkmenistanyň topary toparçada birinji orny eýeläp, ýaryşy dowam edýär.
“Ahal” türkmen topary hem myhmançylykda Gyrgyzystanyň “Alaý” topary bilen oýnap, üstünlik gazandy. Duşuşygyň dowamynda 11 metrlik jerime urgyny ýerine ýetirip, Myrat Annaýew, Güýçmyrat Annagulyýew pökgi geçirdiler hem-de goşulan üçünji minutda ýene-de bir 11 metrlik jerime urgusyny Begenç Akmämedow ýerine ýetirdi.
Şeýlelikde, “Altyn asyr” 14 utuk toplap, “D” toparçada ýeňiji boldy. Bu bolsa arzyly Kubok ugrunda göreşi dowam etmäge oňat mümkinçilik berýär. “Ahal” topary bolsa ýedi utugy bilen ýaryş tertipnamasynda üçünji orny eýeledi.
Köp sanly janköýerler Türkmenistanyň dört gezek çempionyny nobatdaky üstünligi bilen gutlaýarlar hem-de bellenilen maksatlara tarap ynamly öňe gitmegi arzuw edýärler.
“Altyn asyryň” garşydaşy bije çekişlikden soň kesgitlener, ýöne türkmen “aragatnaşykçylaryna” Kubok ugrundaky ýaryşyň bu tapgyrynda gowşak toparlaryň bolmaýandygyny ýatda saklamak gerek. (TDH)


text:
Habarlar 17 ýanwar 2018
Jemgyýet
Ahal welaýatyndaky täze ýyladyşhana bezeg agaçlaryny we gülleri ösdürip ýetişdirmek üçin niýetlenendir
Desga hormatly Prezidentimiz Gurbanguly Berdimuhamedowyň “Bezeg agaçlaryny we gülleri ösdürip ýetişdirmek üçin ýyladyşhanalary gurmak hakyndaky” Kararyna laýyklykda guruldy we ol daşary ýurtlardan getirilýän harytlaryň, şol sanda ýurdumyzyň şäherleriniň, şäherçeleriniň bezegine öwrülýän ösümlikleriň ornuny tutýan önümçiligi ýola goýmak boýunça maksatnamany amala aşyrmagyň möhüm bölegine öwrüldi. Şeýle hem bu başlangyç ekologiýa ýagdaýynyň gowulanmagynda möhüm ähmiýetlidir.
Wakalaryň jümmüşinde
Türkmenistanyň Prezidenti ýurdumyzyň Harby-howa güýçleriniň bölümleriniň birine bardy
Ir bilen döwlet Baştutanymyz harby bölümleriň birine bardy.
Ykdysadyýet
„Hilal“ HK-nyň önümlerine gurluşyk materiallary bazarynda isleg uly
Şu güne çenli „Hilal“ hususy kärhanasynyň ussalary önümleriň ýigrimi görnüşini özleşdirdiler. Önümçilik sehleri ýokary tehnologiýaly enjamlar bilen üpjün edilip, olaryň işine ýörüteleşdirilen kompýuter programmasy gözegçilik edýär. Öňde baryjy tehnologiýalaryň ulanylmagy telekeçiligi üstünlikli alyp barmagyň, ýokary hilli mebel we gurluşyk materiallaryny çykarmagyň girewidir. Hünärmenler plastiki penjireleri we demir gapylary çykarmaga niýetlenen kuwwatly agaç işläp bejeriji we ýylmaýjy enjamlaryň, agaç işikleri ýelmemek üçin basyjynyň, kesiji we beýleki enjamlaryň üznüksiz işlemegini üpjün edýärler. Her aýda bu ýerde ýokary hilli materiallardan penjireleriň we gapylaryň orta hasapdan bäş ýüzüsi ...


text:
Aral deňziniň sebitindäki ýurtlara kömek etmek boýunça hereketleriň dördünji Makstnamasyny işläp taýýarlamak işine girişildi
Araly halas etmegiň Halkara Gaznasynyň Ýerine ýetiriji komiteti Gaznanyň Dolandyryş edarasynyň makullan iş meýilnamasyna laýyklykda birbada birnäçe ugur boýunça işini işjeňleşdirdi. Häzirki wagtda sebitiň ýurtlarynyň Merkezi Aziýada durnukly ösüş üçin daşky gurşawy goramak boýunça Çarçuwaly (Aşgabat) konwensiýasyna goşulmagy barada meseläni ilerletmek boýunça taýýarlaýyş çäreleri başlandy. Häzirki wagtda bu resminama Türkmenistan, Gyrgyzystan, Täjigistan gol çekdiler. Oňa Gazagystan bilen Özbegistan goşulandan soň konwensiýa güýje girer, bu bolsa daşky gurşawy goramakdan tä suw serişdelerinden peýdalanmaga çenli dürli ugurlar boýunça uzak möhletleýin hyzmatdaşlygyň hukuk esaslaryny goýmaga mümkinçilik berer.
Aral deňziniň sebtiniň ýurtlaryna kömek etmek boýunça hereketleriň täze, 4-nji Maksatnamasyny (ADSK-4) işläp taýýarlamaklyga girişildi. Sebit ähmiýetli bu wajyp resminama Merkezi Aziýada durnukly ösüş, Gaznanyň Aral sebtinde durmuş şertlerini we ýaşaýşyň hilini gowulandyrmaga gönükdirilen işiniň çäklerinde döwletara özara hereketleri işjeňleşdirmek üçin esas bolar. Gaznanyň döredilen döwründen bäri şeýle maksatnamalaryň üçüsi durmuşa geçirildi, olaryň soňkusynyň hereketi 2015-nji ýylda tamamlanypdy.
ADSK-4-i işläp taýýarlamak üçin häzirki wagtda AHEHG-nyň gurluş düzümleriniň wekillerinden, ony dörediji döwletleriň ministrlikleriniň we pudak edaralarynyň hünärmenlerinden, halkara bilermenlerinden ybarat sebit we milli iş toparlary döredilýär. Maksatnama Gaznanyň işine gatnaşýan ýurtlaryň teklip eden taslamalary goşular. Işlenilip taýýarlanylan resminamalar sebiti ösdürmegiň ileri tutulýan ugurlaryna laýyk geler ýaly ony taýýarlamak işleri köptaraplaýyn maslahatlaryň dowamynda utgaşdyrylar. ADSK-4-i suw serişdelerinden toplumlaýyn peýdalanmak, ekologiýa, durmuş-ykdysady we institusial-hukuk gurallaryny kämilleşdirmek ýaly ugurlarda taýýarlamak göz öňünde tutulýar.
Araly halas etmegiň Halkara gaznasyna başlyklyk edýän Türkmenistan Aral deňziniň sebitinde suw hojalyk, ekologiýa we durmuş-ykdysady şertleri gowulandyrmak boýunça bilelikdäki hereketleri utgaşdyrýar. Aşgabatda Ýerine ýetirji komitet işleýär, onuň işi guramany dörediji döwletleriň baştutanlarynyň Geňeşiniň, AHEHG-nyň Prezidentiniň we Gaznanyň Dolandyryş edarasynyň çözgütlerine laýyklykda gurnalýar.


text:
Fiziki ululyklaryň ölçeg birlikleri
Fizika dersi daş-töweregimizde bolup geçýän dürli prosesleri ylmy esasda, tebigatyň kanunlaryna laýyklykda giňden öwrenip, olary adamzadyň dürli talaplaryny kanagatlandyrmaga gönükdirmäge ýol açýar. Tehnikanyň dürli pudaklarynda täze-täze tehnologiki prosesleri girizip biljek, dürli mehanizmleri we maşynlary döredip biljek inženerleri taýýarlamakda fizikanyň roly iňňän uludyr.
Fizika kursy aýry-aýry bölümlerden (mehanikanyň fiziki esaslary, molekulýar fizika we termodinamika, elektrik we magnit hadysalary, optika we ş.m.) ybarat bolup, her bir hadysany üzňe öwrenýän ýaly bolsa-da, onuň esasy maksady tebigy hadysalar barada ylmy pikir ýöretmäni öwretmekdir. Bu bolsa her bir inžener üçin iň möhüm häsiýetleriň biridir.
Fiziki ululyklaryň ölçeg birlikleri:
a) esasy ölçeg birlikler: metr, kilogram, sekunt, amper, kelwin, mol, kandela, radian, steradian.
b) galan ähli fiziki ululyklar esasy ululyklar arkaly kesgitlenýär (tizlik, tizlenme, güýç, iş we ş.m.).
Metr (m) – kripton – 86 atomynyň 2p10 we 5d5 derejeleriniň arasyndaky geçişe degişli şöhlelenmesiniň wakuumdaky 1650 763,73 tolkun uzynlygyna deň.
Kilogram (kg) – halkara prototipiň asyl nusgasynyň massasyna deň (1 kg massaly platinoiridiý silindri Parižiň golaýyndaky Sewr şäherinde ölçegleriň halkara býurosynda saklanýar).
Sekunt (s) – seziý – 133 atomynyň esasy halynyň iki aşa ýuka derejeleriniň arasyndaky geçişe degişli şöhlelenmäniň 9 192 631 770 periodyna deň.
Amper (A) – wakuumda biri-birinden bir metr aralykda ýerleşen örän inçe, tükeniksiz uzyn parallel simlerden tok geçende, onuň her metrinde 2.10–7 N güýç döredip bilýän hemişelik toguň güýjüne deň.
Kelwin (K) – suwuň üçhal nokadynyň termodinamik temperaturasynyň 1/273,16 bahasyna deň.
Mol – uglerodyň C12 izotopynyň 0,012 kilogramyndaky atomlarynyň sanyna deň bölejiklerden durýan maddanyň mukdary.
Agza: Shooter tarapyndan
Haladym
()
Mergen10-07-2015
6-njy klassda fizika sapagynda oturanym ýadyma düşüp gitdi
Shooter10-07-2015
elementar bilmeli zatlarymyzmysh
perhat2015-07-13 10:01:59
gatylygyng olcheg birligi name
Shooter2015-07-14 17:51:44
perhat, namaniň gatylygynyň olçeg birligi gerek saňa
Ogabek2016-12-21 15:07:36
salam
Ogabek2016-12-21 15:08:35
mana turkmence nutuk gerek
Ogabek2016-12-21 15:08:52
kim bilyar


text:
Türkmenistanda ýaşlar barada döwlet syýasatynyň 2015—2020-nji ýyllar üçin döwlet Maksatnamasyndan hem-de bu Maksatnamany amala aşyrmak boýunça ýerine ýetirilmeli çäreleriň meýilnamasyndan ugur alnyp, etrapdaky 11-nji orta mekdepde geçirilen maslahat “Ahlak arassalygy — ruhy tämizlik” diýlip atlandyryldy. TDP-niň etrap komitetiniň, Türkmenistanyň Kärdeşler arkalaşyklarynyň etrap birleşmesiniň, Türkmenistanyň Zenanlar birleşiginiň etrap bölüminiň hem-de TMÝG-niň etrap Geňeşiniň bilelikde guramagynda geçirilen wagyz-nesihat häsiýetli bu maslahata ýaş bilim işgärleri gatnaşdy. Onda bedew batly ösüşler bilen barha öňe barýan ata Watanymyzda ýaşlaryň orny, ýaş nesli watançylyk ruhunda terbiýelemekde, döwrebap bilim bermekde we hünär öwrenmekde amala aşyrylýan işleriň ähmiýetine üns çekilip, şonuň bilen baglanyşykly öwüt-ündewler aýdyldy. Maslahata gatnaşyjylar baky bagtyýarlyga ýetirendigi üçin döwlet Baştutanymyzyň adyna hoşallyklaryny beýan etdiler.
Öz habarçylarymyz.
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com